c: text/html

text:
चलू जंतर मंतर-मंतर देल्ही - १० मई के
10 तारीख के जंतर मंतर पर , नहिये विद्यापति समारोह छैक, नहिये विद्यापतिक बरखी आ नहिये भोज. मुदा मिथिला स्टूडेंट यूनियन तैयो बजा रहल अछि, किएक त मिथिला संगे फेरो अन्याय भेल. हमरा बुझल अछि जे तथाकथित मैथिल के एहि सं कोनो टा फर्क नहि पड़ैत छन. मुदा जौं आहां चाहैत छी जे दरभंगा-सहरसा-पूर्णिया के टॉप-100 स्मार्ट सिटी मे जगह भेटय त लड़बा लेल आबय टा पड़त नहि त फेरो पछुआ जायब हम सभ ! जे मिथिलाक विकासक गप्प करैत छथि हुनका एहि शांति-मार्च मे आबय टा पड़त नहि त आगू सं विकास पुरुष सभ अप्पन मुुंह सीबी ली. हेयौ मैथिल आबो नहि जागब त कहियो नहि जागि सकब. बेर भ गेल अछि आउ संग दी आ शंखनाद करी अप्पन अधिकारक लेल.अपन मातृभूमि के फर्ज पूरा करैक लेल -
10 मई दिन के 2 बजे जंतर-मंतर,नई दिल्ली सं 30
औरंगजेब रोड तक शांति मार्च करी आ वेंकयां
नायडू जीके ज्ञापन सौंपी अपन शहर लेल संघर्ष करी।
दरभंगा,पूर्णियां आओर सहरसा के स्मार्ट सिटी
में शामिल कराबी। जय मिथिला धाम।
सम्पर्क सूत्र : 8527972726, 956043700
जय मैथिलि जय मिथिला

robotstxt: allowed

filter: keep


text:
दरभंगा। 22 दिसम्बर। [प्रणव कुमार चौधरी] पुलिस चाही लिए तेँ कीछभी क' सकैत अछि बस करबाक नीयत होयबाक चाही। एक दिलचस्प मामला सामना आयल अछि। मोबाइल चोरी जेहन छोट घटनाक पर्दाफ़ाश करबाक लेल एक महिला पुलिस कर्मी आजुक समय म' चर्चा मे छथि। ई एक सबक सेहो अछि मनचला सभक लेल फोन पर मीठ-मीठ गप सुनिकेँ लहालोट भ' जायत छथि।
दरभंगा नगर थाना मे एक मोबाइल फ़ोन चोरी होयबाक रिपोर्ट दर्ज भेल। ओना तेँ मोबाइल चोरी क' पुलिस बेसी महत्व नहि दैत अछि, मुदा एहि केस मे देलक किएक जे चोरी भेल कीमती मोबाइल भाजपा नेता संजय महतो के छलैन्ह। महिला एएसआई एक अभिनव प्रयोग करैत चोर क' गिरफ्तर केलक। ई केस असिस्टेंट सब-इंस्पेक्टर मधुबाला देवी केर सुपुर्द कायल गेल छल। मधुबाला पहिने फोन सर्विलांस पर लगेली। जखन ओ मोबाइल ट्रेस करैत छली तेँ अलग अलग इलाका बतबैत छलैन्ह। जाहि कारण सँ चोरक ठेकानक पता नहि चलैत छल। ऐना म' मधुबाला दोसर तरिका सोचे लागली। ओहि मोबाइल म' लागल नंबर के पता लगाओल गेल, फेर मधुबाला ओहि नंबर पर फोन केलि।
मधुबाला हुनका सँ खूब मीठ मीठ बात करे लागली। तीन-चारि दिन धरी प्यार मुहब्बत के बात होयत रहल, मधुबाला एहिठाम अप्पन अगला छल चलली। प्रेमी साहब क' दरभंगा टावर पर भेट करबाक लेल बजेली। टावर लग सादा ड्रेस मे पुलिस के जवान तैनात कायल गेल। कथित आशिक़, जिनकर नाम हसनैन अछि, हवा मे उड़ैत ओता पहुंचला। एहिसँ पहिने कि हुनकर भेट करबाक इच्छा पूरा हेतिए आस-पास मौजूद पुलिस हुनका गिरफ्तार क' लेलक। चोरी भेल मोबाइल सेहो हुनका लग सँ बरामद कायल गेल।


text:
देल गेल आवेदन मे पीड़ित पिता बतौलन्हि कि गुरुवार संध्या सात बजे के करीब गांधी पथ वार्ड संख्या 8 निवासी मो. सिकंदर, मो. हुसैन, मो. शकील व मो. हुसैन आओर शकील केर पत्नी सहित चारि-पांच केर संख्या मे अज्ञात लोग सभ अचानक हुनका घर पहुँचल आओर दरवाजा खोलबाक लेल आवाज देलैन्ह।
दरवाजा खुलते सभ जबरदस्ती घर मे घुईस मो. सिकंदर, मो. शकील व मो. हुसैन केर पत्नी हुनकर नाबालिग बेटी प्रिया कुमारी उर्फ स्टेफी क' घर से बाहर ल' गेलनि। एहि बातक विरोध करबा पर मो. शकील पिस्तौल दिखा धमकी दैत कहलनि कि हल्ला हल्ला करबा पर गोली माइर देब। संगहि जायत - जायत आरोपी धमक दैत कहलनि कि मुकदमा करबा पर पूरा परिवार केर हत्या करि लाश के सेहो पता नहि चलल देल जायत।
देल गेल आवेदन मे पीड़ित पिता बतौलन्हि कि किछ दिन पहिनो मो. सिकंदर हुनकर नाबालिग पुत्री संग स्कूल जेबाक क्रम मे छेड़छाड़ केना छल आओर उल्टा परिजन सभके गंभीर परिणाम भुगतबाक धमकी देना छल। पीड़ित पिता आरोपि सभ पर हुनकर नाबालिग लड़की के साथ जबरन धर्म परिवर्तन करि मो. सिकंदर संग विवाह करबाक आसंका जतौलन्हि अछि। पीड़ित पिता आवेदन द' आरोपि सभक विरूद्ध कड़ा कानूनी कारवाई करि न्याय केर गुहार लगौलन्हि अछि।


text:
Tuesday, March 09, 2010
हिंदुस्तान अखबार नव कलेवर मे
यद्यपि पछिला किछु बरख सं बिहार मे हिंदुस्तान कें दैनिक जागरण सं खासतौर सं चुनौती भेट रहल छैक,मुदा आइयो बिहार मे इएह अखबारक पर्याय बनल अछि। आर्यावर्त,प्रदीप आ पाटलिपुत्र टाइम्स आदि कें डूबलाक बाद हिंदुस्तान कें एकछत्र साम्राज्य रहल छैक बिहार मे। विडम्बना देखियौक जे जाहि बिहार सं हिंदुस्तान एतेक बरख धरि पैसा पीटैत रहल,ओही बिहार मे हिंदुस्तानक दाम सभसं बेसी अछि। एम्हर दिल्ली मे हिंदुस्तान रोज परिशिष्ट छपैत अछि,पूरा अखबार रंगीन रहैत छैक,पृष्ठ सेहो बेसी । तइयो दाम बिहार सं कम राखल गेल छैक। विज्ञापनो केर मामिला मे बिहार संस्करण कें तुलना हिंदी के कोनहु अखबार सं कएल जा सकैछ। मुदा दाम नहि घटलैक। अखबार राज्यक गरीबी आ पाठकीयताक हवाला दैत रहल परञ्च आर्थिक मोर्चा पर कोनो उदारता बरतए सं परहेजे कएने रहल। एम्हर,दैनिक जागरण सं बढैत चुनौती आ नईदुनिया तथा भास्कर केर प्रकाशनक तेज होइत गतिविधि के देखैत,आब प्रबंधन कें निन्न खुजल छैक।तें,आइ सं पेश अछि हिंदुस्तानक नव कलेवर जाहि मे प्रतिदिन युवावर्ग कें समर्पित चारि पेज रहत। एखन एकर शुरूआत पटना सं भेल छैक। आस्ते-आस्ते,आनो संस्करण मे ई पेज जुड़तैक। तत्काल एहि कारणें नहि कि एकरा लेल नव प्रिंटिंग तकनीक केर जरूरति छैक जाहि मे थोडेक समय लगतैक। अनुमान कएल जएबाक चाही जे दामो जल्दिए किछु घटतैक।
Posted by कुमार राधारमण at Tuesday, March 09, 2010


text:
अर्जेन्टिना
अर्जेन्टिना दक्षिण अमेरिकामे स्थित एक देश छी । क्षेत्रफल आ जनसङ्ख्याक दृष्टि सँ दक्षिणी अमेरिकाक ब्राजिल देशके बाद द्वितीय विशालतम देश छी (क्षेत्रफल: २७,७६,६५६ वर्ग कि.मी.)। एकर उत्तरमे ब्राजिल पश्चिममे चिली तथा उत्तरपश्चिममे पराग्वे अछि । देश २२° द.अ. तथा ५५° द.अ. क मध्य ३७,७०० कि॰मी॰ क लम्बाईमे उत्तर दक्षिण फैलल अछि । एकर आकृति एक अधोमुखी त्रिभुजक समान अछि जे लगभग २,६०० कि॰मी॰ चौडा आधार सँ दक्षिणक दिस संकरा होएत चलि गेल अछि । उत्तरमे ई बोलिभिया आ पराग्वे, उत्तर-पूर्वमे उरुग्वे तथा ब्राजिल आ पश्चिममे चिली देश सँ घेरल अछि।
अर्जेन्टिनाक नाम अर्जेन्टम सँ पडल जेकर अर्थ चाँदी होएत अछि । चांदीक लेल प्रयुक्त ल्याटिन तथा स्पेनी पर्यायवाची शब्दसभ सँ, जे क्रमश: 'अर्जेन्टम' आ 'प्लाटा' छी, अर्जेन्टिना आ 'रायो डी ला प्लाटा' (देशक महान एस्चुअरी)क नामकरण भेल अछि ।
इतिहास[सम्पादन करी]
भूगोल[सम्पादन करी]
मौसम[सम्पादन करी]
जनसङ्ख्या[सम्पादन करी]
सन्दर्भ सामग्रीसभ[सम्पादन करी]
- ↑ "Argentina – World Economic Outlook Database, September 2011", Imf.org, १४ सितम्बर २००६, अभिगमन तिथि ७ जनवरी २०१२।


text:
आधिकारिक भाषा
आधिकारिक भाषा, कोनो राज्य या देशक घोषित भाषा होइत अछि जे की सम्पुर्ण राजकीय प्रायोजनसभमे प्रयोग होइत अछि । उदाहरणतः नेपालक सम्पूर्ण भाषा राष्ट्रभाषा छी आ भारतक राष्ट्रभाषा हिन्दी छी ।
विषय सूचीसभ
बोली, विभाषा, भाषा आ राजभाषा[सम्पादन करी]
ओना तँ बोली, विभाषा आ भाषाक मौलिक अन्तर बताए पेनाए कठिन अछि, कियाकी एहिमे मुख्यतया अन्तर व्यवहार-क्षेत्रक विस्तार पर निर्भर अछि । वैयक्तिक विविधताक कारण एक समाजमे बाजल जाइवाला एके टा भाषाक कयन रूप देखाएल गेल अछि । मुख्य रूपसँ भाषाक याह रूपसभकें अपना लोकनि ई प्रकार देखैत छी ।
(१) बोली,
(२) विभाषा आ
(३) भाषा (अर्थात परिनिष्ठित या आदर्श भाषा)
बोली भाषाक छोट एकाई छी । एकर सम्बन्ध गाम या मण्डलसँ रहैत अछि । एहिमे प्रधानता व्यक्तिगत बोलीकें रहैत अछि आ देशज शब्दसभ तथा घरेलू शब्दावलीक बाहुल्य होइत अछि । ई मुख्य रूपसँ आम भाषा छी । अतः एहिमे साहित्यिक रचनासभकें प्रायः अभाव रहैत अछि । व्याकरणिक दृष्टिसँ सेहो एहिमे असाधुता होइत अछि ।
विभाषा कऽ क्षेत्र बोलीकें अपेक्षा विस्तृत होइत अछि ई एक प्रान्त या उपप्रान्तमे प्रचलित होइत अछि । एक विभाषामे स्थानीय भेदसभक आधार पर बहुतेक बेलीसभ प्रचलित रहैत अछि । विभाषामे साहित्यिक रचनासभ मिल सकैत अछि ।
भाषा, अथवा कही परिनिष्ठित भाषा या आदर्श भाषा, विभाषाक विकसित स्थिति छी । एकरा राष्ट्र-भाषा या टकसाली-भाषा सेहो कहल जाइत अछि ।
प्रायः देखल जाइत अछि की विभिन्न विभाषासभमे सँ कियो एक विभाषा अपन गुण-गौरव, साहित्यिक अभिवृद्धि, जन-सामान्यमे अधिक प्रचलन आदिक आधार पर राजकार्यक लेल चुनि लेल जाइत अछि आ ओकरा राजभाषा कऽ रूपमे या राष्ट्रभाषा घोषित करि देल जाइत अछि ।
आधिकारिक भाषा, राज्यभाषा, राष्ट्रभाषा आ राजभाषा[सम्पादन करी]
कोनो प्रदेशक राज्य सरकारद्वारा ओ राज्यक अन्तर्गत प्रशासनिक कार्यसभकें सम्पन्न करवाक लेल जे भाषाक प्रयोग कएल जाइत अछि, ओकरा आधिकारिक भाषा कहल जाइत अछि । ई भाषा सम्पूर्ण प्रदेशक अधिकांश जन-समुदायद्वारा बाजल आ समझल जाइत अछि । प्रशासनिक दृष्टिसँ सम्पूर्ण राज्यमे सर्वत्र ई भाषाकें महत्त्व प्राप्त रहैत अछि ।
एहो सभ देखी[सम्पादन करी]
बाह्य जडीसभ[सम्पादन करी]
- राजभाषा हिन्दी (गुगल पुस्तक ; लेखक - भोलानाथ तिवारी)
- राजभाषा हिन्दी : विवेचना और प्रयुक्ति (गूगल पुस्तक ; लेखक - डॉ किशोर वासवानी)
- राजभाषा सहायिका (गूगल पुस्तक ; लेखक - अवधेश मोहन गुप्त)
- भारत सरकार का राजभाषा विभाग
- संसदीय राजभाषा समिति
- राजभाषा विकास परिषद


text:
खगड़िया। 19 दिसम्बर। बिहार केँ स्वास्थ्य व्यवस्था पर सदीखन सवालिया निशान ठाढ़ होयत रहैत अछि। हेबो किएक नहि करे, ऊपर जाहि तरहक छवि सामना आयल अछि एहि पर सवाल ठाढ़ होयब जायज अछि। जता दुनियां चांद सँ ल'के मंगल धरिक सफर तय क' रहल अछि, ओतहि बिहार केँ अस्पताल सभक आलम एहेन अछि कि मोबाइलक इजोत मे ऑपरेशन होयत अछि।
खगड़िया केँ गोगरी अनुमंडल अस्पताल मे ऑपरेशन केर सुविधा देल गेल अछि। मुदा आश्चर्यक बात ई अछि कि ऑपरेशन रूम मे नहितँ बिजली केर प्रबंध अछि आओर नहिये जेनरेटर केर सुविधा। एहि कारण सँ जखन ऑपरेशन होयत अछि तेँ मरीज के परिजन सभ मोबाइल केँ टोर्च जड़ा इजोत करैत अछि आओर डॉक्टर साहब ऑपरेशन क' अंजाम दैत छथि।
मोबाइल केँ टोर्चक इजोत मे ऑपरेशन करैत ऑपरेशन रूम के ई छवि वायरल भ' गेल अछि। छवि वायरल भेलाक बाद सँ स्वास्थ्य विभाग हरकत म' अछि। स्वास्थ्य विभाग कुनू भी सवाल केँ जवाब देबै सँ परहेज क' रहल अछि। ऐहिक जबाब सरकार क' सेहो देबाक चाही कि आखिर बिहार मे ऐना किएक भ' रहल अछि। सरकार स्वास्थय सँ ल'के बिजली सुविधा पर अप्पन हुंकार भरैत अछि। मुदा जखन धरातल पर सच नजैर आबैत अछि तेँ लोग सभ अगबे एकहि सवाल पुछबा पर विवश रहैत अछि, आखिर कहिया धरी ऐना चलत?


text:
मंगलवार, 8 जनवरी 2013
hayaghatak vikash lel rahab sadikhan tatparya : amarnath gaami
सुरहाचट्टी हथौड़ी सड़कक मरम्मिति करबाक शिलान्यास सोमकेँ भाजपाक जिला अध्यक्ष सह विधायक अमरनाथ गामी केलनि। एहि योजना लेल बिहार सरकार ग्रामीण विभाग दिससँ 46 लाख 48 हजार आठ सय 45 टाकाक स्वीकृति भेटल अछि। सभाक स्मोबिधित करैत श्री गामी क हलनि जे आन क्षेत्रक हेबाक बादो जे मान-सम्मान एहि ठामक लोक हुनका देलनि तकरा ओ कहियो नञि बिसरा सकै छथि। भविष्यमे ओ एहि ठामक विधायक रहथु वा नञि, मुदा विकास लेल सदिखन प्रयास करैत रहता। विष्ठि अतिधि विधान पार्षद डा. विनोद कुमार चौधरी कहलनि जे देश अजादीक एतेक बरख बीत जेबाक बादो हायाघाटक विकास नञि भऽ सकल। आइ धरि कोनो विधायक एहि क्षेत्र लेल सार्थक प्रयास कहियो नञि भेल। एखनो हायाघाट आर्थिक, समाजिक आ राजनितीक स्तरसँ पिछड़ल अछि। सभाक अध्यक्षता भाजपा मण्डल अध्यक्ष हेमचन्द्र सिंह केलनि। समारोहमे प्रखण्ड अध्यक्ष शम्भू नाथ झा, जिप सदस्य हीरा दास, उदय शंकर चौधरी, योगी राय, मो. सफदर, देवेन्द्र चौधरी, डा. परमानन्द झा, देवकान्त राय सहित कतेको लोक उपस्थित छला।
सदस्यता लें टिप्पणियाँ भेजें (Atom)


text:
-कुसुम ठाकुर -
ओना तs हमर स्वभाव अछि हम नहि लोक के उपदेश दैत छियैक आ नहि अपन मोनक भावना लोकक सोझां में प्रकट होमय दैत छियैक । हम सुनय सबकेर छियैक मुदा हमरा मोन में जे ठीक बुझाइत अछि ओतबा धरि करैत छियैक। एकर परिणाम इ होइत अछि जे हमरा सलाह देबय वाला केर कमी नहि छैक। सब के होइत छैन्ह जे ओ जे कहताह कहतिह से हम अवश्य मानि लेबैन्ह।अपन अपन भावना केर हमरा पर थोपय के कोशिश बहुत लोक करय छथि। परोपदेश देनाइयो आसान होइत छैक । मुदा हमर भलाई केर विषय में के सोचि रहल छथि इ ज्ञान तs हमरा अछि । मुदा दोसराक विचार सुनालाक किछु फायदा सेहो छैक। लोकक विचार सुनि अपन विचार व्यक्त करय में आसानी होइत छैक आ आत्म विशवास सेहो बढैत छैक।
एकटा कहबी छैक "कोठा चढ़ी चढ़ी देखा सब घर एकहि लेखा " सब ठाम कमो बेसी एके स्थिति छैक, मुदा दोसरा केर विषय में कम बुझय में, आ देरी सs बुझय में आबैत छैक, अपन तs लोक के सबटा बुझल रहैत छैक। पारिवारिक हो सामाजिक हो वा देशक, सब ठाम आपस में विचार में मतान्तर होइत रहैत छैक जे कि मनुष्य मात्र के लेल स्वाभाविक छैक आ हेबाक सेहो चाहि । जखैन्ह दस लोकक विचार होइत छैक तs ओहि में किछु नीक किछु अधलाह सेहो विचार सोंझा में आबैत छैक। मुदा आजु काल्हि सब ठाम स्वार्थ सर्वोपरि भs जाइत छैक । लोक के लेल देश समाज सs ऊपर अपन स्वार्थ भs गेल छैक।
संस्था व न्यास केर स्थापना होइत छैक समाज आ संस्कृति केर उत्थानक लेल । मुदा संस्थाक स्थापना भेलैक नहि कि ओहि संस्थाक मुखिया पद आ कार्यकारणी में सम्मिलित होयबाक लेल राजनीति शुरू भs जाइत छैक । एकटा संस्था में कैयैक टा गुट बनि जाइत छैक । आ ओहि में सदस्य ततेक नहि व्यस्त भs जाइत छथि कि हुनका लोकनि के सामाजिक कार्य आ संस्कृति के विषय में सोचबाक फुर्सते कहाँ रहैत छैन्ह । आ ताहू सs जौं बेसी भेलैक आ बुझि जाय छथि जे आब हुनक ओहि ठाम चलय वाला नहि छैन्ह तs एक टा नव संस्था केर स्थापना कs लैत छथि।
सामाजिक कार्य केर नाम पर साल में एकटा वा दू टा सांस्कृतिक कार्यक्रम कs लैत छथि आ बुझैत छथि समाज केर उद्धार कs रहल छथि । ओहि कार्यक्रम में पैघ पैघ हस्ती , नेता के बजा अपन डंका बजा लैत छथि।बाकि साल भरि गुट बाजी आ साबित करय में बिता दैत छथि जे हुनक कार्यकाल में कार्यक्रम बेसी नीक भेलैक। हम मानय छियैक जे कार्यक्रम अपन संस्कृति केर आइना होइत छैक, मुदा ओ तs स्थानीय कलाकार के मौक़ा दs कs सेहो करवायल जा सकैत छैक। इ कोन समाजक उत्थान भेलैक जे लोक सs मांगि कs कोष जमा कैल जाय आ मात्र कार्यक्रम में खर्च कs देल जाय। बहुतो एहेन बच्चा शहर वा गाम में छथि जे मेधावी रहितो पाई के अभाव में आगू नहि पढि पाबय छथि। दवाई केर अभाव में कतेक लोकक जान नहि बचा पाबय वाला परिवारक मददि केनाई समाजक उद्धार नहि भेलैक? आय काल्हि तs लाखक लाख खर्च करि कs एकटा कार्यक्रम कैल जाइत छैक। कहय लेल हम ओहि महान हस्ती केर पर्व मना रहल छी। कार्यक्रम करू मुदा कि अपन गाम शहर के भूखल के खाना खुआ तृप्त कs ओहि महान हस्ती के श्रद्धाँजलि नहि देल जा सकैत छैक। इ तs मात्र एक दू टा समाज के सहायतार्थ काज भेलैक ओहेन कैयैक टा सामाजिक काज छैक जे कैल जा सकय छैक । यदि सच में लोक के अपन समाज आ संस्कृति सs लगाव छैन्ह तs जतेक कम संस्था रहतैक ततेक नीक काज आ समाजक उत्थान होयतैक। ओहि लेल मोन में भावनाक काज छैक नहि कि दस टा संस्थाक ।
देश में नित्य नव नव राज्यक माँग भs रहल अछि। ओहि में मिथिलांचलक माँग सेहो छैक। हमरा सँ सेहो बहुत लोक पूछय छथि "अहाँ मिथिला राज्य अलग हेबाक के पक्ष में छी कि नहि "? हम एकहि टा सवाल हुनका लोकनि सँ पूछय छियैंह "कि राज्य अलग भेला सँ मिथिलाक उत्थान भs जेतैक "? इ सुनतहि सब के होइत छैन्ह हम मैथिल आ मिथिलाक शुभ चिन्तक नहीं छी। बुझाई छैन्ह जे अलग राज्य बनि गेला सँ मिथिलांचलक काया पलट भs जेतैक । एक गोटे जे अपना के मिथिला के लेल समर्पित कहय छथि, साफ़ कहलाह "मैथिल के मोन में मिथिला के लेल जे प्रेम हेतैक से दोसरा के नहि" । हमर हुनका सँ एकटा प्रश्न छल "कि पहिने बिहार में मैथिल मुख्य मंत्री, मंत्री नहि भेल छथि "? जवाब भेंटल " ओ सब मैथिल छलथि मिथिलाक नहि"। अलग राज्य भेलाक बाद जे कीयो मुख्य मंत्री होयताह ओ मिथिलाक होयताह आ मात्र मिथिला के लेल सोचताह ।
हमरा इ बुझय में नहि आबैत अछि जे लोकक मानसिकता के कोना बदलल जा सकैत छैक ? एखैंह ओ दरभंगा के छथि , ओ सहरसा के .....ओ मुंगेर के छथि ....कि अलग राज्य भेला सँ आदमी केर मानसिकता बदलि जेतैक .....कि दरभंगा , सहरसा आ कि मुंगेर वाला भेद भाव मोन में नहि औतेक ? आ जौं इ भेद भावना रहतैक तs सम्पूर्ण राज्यक विकास कोनाक भs सकैत छैक ? कि मिथिलाक होइतो ओ सम्पूर्ण मिथिला केर विषय में सोचताह ?
छोट छोट राज्य नीक होइत छैक , ओकर पक्ष में हमहू छी मुदा बिना राज्यक बंटवारा केने सेहो बहुत काज कैयल जा सकैत छैक, जौं करय चाहि तs । ओना सब अपन स्वार्थ सिद्धि में लागल रहय छथि इ अलग गप्प छैक। कि नीक स्कूल कॉलेज कारखाना के लेल बिना राज्य अलग बनने प्रयास नहि कैयल जा सकैत छैक? कि मात्र मिथिला राज्य बनि गेला सँ मिथिलाक उद्धार भs जयतैक ? मिथिला राज्यक अलग हो ताहि आन्दोलन में अनेको लोक सक्रीय छथि , मुदा हुनका लोकनि सs एकटा प्रश्न .......ओ सब आत्मा सs पुछथि कि ओ सब मात्र राज्य आ समाज के लेल सोचय छथि कि हुनका लोकनि के मोन में लेस मात्र स्वार्थक भावना नहि छैन्ह ?
कैयैक टा राज्य अलग भेलैक अछि मुदा बेसी केर स्थिति पहिने सs बेसी खराब भs गेल छैक, झारखण्ड ओकर उदाहरण अछि । खनिज संपदा सँ संपन्न राज्यक स्थिति बिहार सs अलग भेलाक बाद आओर खराब भs गेल छैक। एहि राज्य में नौ साल के भीतर सात टा मुख्यमंत्री बनि चुकल छथि । लोक के उम्मीद छलैक जे १० साल के भीतर एहि राज्य केर उन्नति भs जयतैक। उन्नति भेलैक अछि, मुदा राज्य केर नहि नेता सब केर । चोर उचक्का खूनि सब नेता भs गेल छथि आ पैघ सs पैघ गाड़ी में घुमि रहल छथि , देश आ जनता केर संपत्ति केर उपभोग कs रहल छथि इ कि उन्नति नहि छैक ?
http://sansmaran-kusum.blogspot.com/
http://maithil-marriage.blogspot.com/


text:
पटना । कतेक अजीब गप अछि। जहि बिहार स अलग भेला पर झारखंड लोक इ कहैत नहि थकैत छल जे आब घोटाला आ गोलमारक कलंक स हम मुक्त भ गेलहूं, ओहि झारखंडक गोलमालक खुलासा बिहार मे हुए जा रहल अछि। एहन पहिल बेर भ रहल अछि जे कोनो राज्यक घपला कोनो आन राज्य क जमीन पर खुलत। प्रवर्तन निदेशालय झारखंड मे मंत्री रहल एनोस एक्का आ हरिनारायण राय कए पूछताछ क लेल पटना अनलक अछि। दूनू पर आय स अधिक संपत्ति अर्जित करबाक आ हवाला क जरिए निवेश करबाक आरोप अछि । इ आरोप झारखंडक धरती पर भेल चारा घोटलाक बाद लालू प्रसाद पर लागल आरोप स कहीं बेसी गंभीर आ पैघ अछि। निदेशालय लग एहि दूनू नेता स पूछबा लेल सवाल क लंबा फेहरिस्त अछि। सबटा सवाल कमोवेश एकहि मकसद स जुड़ल अछि-दूनू क नामी-बेनामी संपत्ति क बारे मे जानकारी या खुलासा। हालांकि झारखंड क विजिलेंस ब्यूरो एहि संबंध मे काफी किछु स्पष्ट करि चुकल अछि। ब्यूरो क दस्तावेज क अनुसार, एनोस 6.50 करोड़ आ हरिनारायण नारायण 2.50 करोड़ से बेसी क संपत्ति अर्जित कैलथि अछि। ओना जानकारक कहब अछि जे दूनू नेता एहि स काफी बेसी संपत्ति क मालिक छथि। ध्यान रहय जे झारखंड क पूर्व मुख्यमंत्री मधु कोड़ा पर सेहो एहने जांच चलि रहल अछि।
मुख्य पृष्ठ समाचार बिहार मे खुलत झारखंड क गोलमाल!


text:
फेर कनखी आँखि सँ पाछु देखलैथ. पतिदेव बेडरुम’क खिड़की सँ चहलकदमी करैत देखा पड़ैत छलैन. जल्दी सँ मोने मोन प्रश्न’क लिस्ट फेर सँ बनबे लगलीह. पहिल प्रश्न जे हुनका अपन तथाकथित कारोबारी ट्रिप मे लऽ जेबा सँ किएक हिचकिचा रहल छैथ. दोसर प्रश्न जे कोन एहेन कारण छैक जे ओ हिनका महत्व नहि दैत छथि. आ अन्तिम प्रश्न जे एना कतेक दिन चलत. प्रत्येक प्रश्न तर्कसँगत छल, उचित छल आ समयानुकूल.
एक बेर बेडरुम केँ फेर सँ देखलैथ. आब पतिदेव फुलवारी दिस आबि रहल छलाह. जल्दी सँ अपन ध्यान चिड़ै चुनमुनी दिस दऽ देलथिन. हृदय मे पसरल अन्तर्द्वन्द्व केँ अपन भीतरे रोकबाक लेल भरिसक प्रयास करय लागलीह. हुनका आभाष भऽ गेलनि जे ओ आब बिल्कूल लऽग आबि गेलाह. आगू मे अनन्त आकाश पसरल छल आ ओहि मे सूर्य’क लाल-लाल रौशनी हुनकर अवसादित मोन केँ तत्क्षण उर्जा सँ भरि रहल छल. लाल लाल आकाश’क नीचा मे शरद ऋतु’क हरीहरी पसरल छल. आ क्षितिज पर बहुते ऊँच आकाश मे नम्हर लोल वाला चिड़ै’क झुण्ड जीवन यापन लेल उड़ि क’ कतओ जा रहल छल.
जतय एक दिस प्राकृतिक सुन्दरता’क मनोरम दृश्य छल, ओतैये दोसर दिस असहजता, अकुलाहट, आ व्यथित मोन. ई बुझियो केँ जे, हुनकर पति पाछु मे ठाढ़ छथि ओ अनठा देने छलीह. ओ ई साबित करए चाहैत छलीह जे हुनको उपर मे कोनो विशेष फर्क नहि पड़ैत छैन. दुनियाँ ककरो बिना नहि रुकलै य’. आ सफल दाम्पत्य जीवन दुनू लोकनि’क बिना सम्भव नहि. पछिला तीन सप्ताह सँ ओ कोओपरेट करैत एलीह, आइ नै काल्हि एकर अन्त हेबे करतैक. मुदा एक कोन मे पति’क प्रेम’क लेल मोन तरसैत छलनि. हुनका मोन करैत छलनि जे पति पाछु सँ भरि पाँज मे पकैरि लैनि. ओ माफ कऽ देतीह. हिनकर छिरियैल मोन केँ अपन बाँहि मे समेटि केँ पति हिनका तृप्त कऽ सकैत छैन.
ओ फेर सँ डरा गेलीह. पछिला तीन सप्ताह सँ भेल नाटक हिनका फेर याद आबए लागलैन. फेर सँ वैह अन्तर्द्वन्द्व आ लोहार’क धौंकनी सदृश्य गति मे हृदय.
पाछु सँ पतिदेवक आवाज सुना’ पड़लैन, “उर्मिला !”.
ओ चौँकि जेबाक सफल प्रयास केलैथ आ मुड़ी घुमा केँ पाछु देखलैथ. पतिदेव मुस्की मारैत ठाढ़ छलाह. हिनका एना बुझना गेलैन जे एत्ते किछु भऽ गेलाक बाद किओ एत्तेक सहज कोना भऽ सकैत छैक. दू टा मे एकटा बात जरूर छैक, चाहे तऽ ओ “एक नम्बर” के नाटकबाज छैथ वा दुनियाँ’क सबसँ महान व्यक्ति. एहि दुनू मे कोन बात सत्य छल से जानबा मे ओ असमर्थ्य छलीह. उर्मिला ओतबी सहज रुपेँ उत्तर देलथिन, “जी? कहु!”.
“लागैत अछि अहाँ एखन धरि तमसाएल छी”, पतिदेव अपन बात कहलैन.
“नहि, अहाँ हमरा अन्यथा लऽ रहल छी”, पति’क सामिजिक आ व्यवसायिक दायित्व’क पूर्ति मे तन आ मन सँ सहयोग देनाय हमर कर्तव्य थीक. हम सैह निभा रहल छी.” उर्मिला’क शब्द मे रुष्ठता व्याप्त छल.
पतिदेव आराम कुर्सी’क पाछुए सँ हिनका भरि पाँजि मे पकरि लेलकनि. हिनकर दुनू हाथ हुनकर हाथ मे छल आ बिना शेव काएल दाढ़ी हुनकर कन्हा पर. पतिदेव’क बिना थकरल केश गाल मे गुदगुदी लगबैत छलैन. आ ओहि मे सँ एकटा लऽट आँखि मे जाकेँ तँग करैत छलैन. ओ अपन हाथ केँ छोड़ेबाक प्रयास करए लागलीह. मुदा मोने मोन हुनका नीक लागैत छलैन. मोन होएत छलैन जे ओ एहिना पकड़ने रहैथ. कखनहुँ कखनहुँ प्रेम केवल शरीरेटा’क भाषा बुझैत छैक. आ ओहि मे कोनो गलत बात नहि. हुनकर गर्म श्वाँस हिनकर कान मे घुसि आत्मा केँ तृप्त करैत छलैन. सृष्टि, सृजन, आ मानवीय भावना मे एक अजीब खेल भऽ रहल छल. उर्मिला केवल एक पात्र छलीह. मानवीय भावना खेल मे आगू निकलि गेल छल ओ अपन हाथ छोड़ेबाक लेल प्रयास केँ बढ़ा देलथिन.
जखन पतिदेव केँ लागलैन जे आब ओ हाथ छोड़ा लेतीह तऽ ओ हुनका कान मे कहलथिन्ह, “उर्मिला! अहाँ बहुत सुन्दर छी.”
उर्मिला अपन हाथ छोड़ा नेने छलीह. पतिदेव’क अन्तिम वाक्य सुनि हुनका आँखि मे नोर चलि एलनि. मुदा दोसरे क्षण पति’क केश के आपन आँखि लऽग सँ हँटा के एहेन प्रदर्शित केलीह जे मानू नोर पति’क बात सँ नहि, मुदा आँखि मे घोसिआएल केश सँ आएल अछि. पतिदेवो बुझैत छलाह जे नोर हुनकर केश सँ नहि आएल छल, अपितु हुनकर बात सँ आएल छल. प्रत्येक स्त्री’क मोन होएत छनि जे पति सुन्दरता’क वर्णन करैथ. मुदा आई विवाह’क तीन सप्ताह मे ओ पहिल बेर सुनि रहल छलीह. मात्र एकटा वाक्य! ओना त’ भावना केँ झकझोरि केँ राखि देलनि मुदा, ओ केवल गर्म तवा पर किछु बुनि पानि सँ बेसी नहि छल जे तीन सप्ताह’क उपेक्षा सँ लोहा सन गर्म हृदय पर छन्न सँ उड़ि गेलन्हि. गर्म तवा के सामान्य करवा लेल पानि’क किछु बुनि नहिँ अपितु लोटा’क लोटा पानि ढ़ाड़बाक जरुरत छल. पतिदेव एहि बात केँ बुझि चुकल छलाह, ओ कान मे फेर सँ कहलकनि, “एतय किओ आबि सकैत अछि. चलु ने अहाँ सँ बहुत बात केनाय अछि. चलु अपन रुम चलल जाए.”
उर्मिला चुप रहलीह. अपन बाडी लैन्गूएज सँ एखन धरि जतबैत छलीह जे हुनका आब पतिदेव’क बात कोनो विश्वास नहि छनि. बाडी लैन्गूएज मे इहो समाहित छलैन जे ओ केवल अपन पत्नि धर्म निभा रहल छलीह. पतिदेव हाथ खीचि बेडरुम मे लऽ जाएत छलैन आ ई चुपचाप चलि जा रहल छलीह. केवल विरोध मे अपन डेग’क गति कम केने छलीह.
एतेक बात कहि पतिदेव चुप भऽ गेलाह. प्रेमालाप आ लेक्चर मे अन्तर होएत छैक. प्रेमालाप ताली जेकाँ एक हाथ सँ नहि मुदा दुनू हाथ सँ बजैत छैक. हुनका प्रतिउत्तर मे किछु सुनबाक छलैन. उर्मिला अपन भावना केँ अपन पुरा काबु मे केने रहलीह. ओ मूर्तिवत ठाढ़ छलीह. पतिदेव के भऽ रहल छलैन जे आब गड़बड़ भऽ रहल छैक. हुनकर मजबूरी हुनकर प्रयास मे साफ प्रदर्षित भऽ रहल छलनि. हुनका मुँह सँ एक्के टा वाक्य निकललनि, “उर्मिला हम अहाँ सँ बहुत प्रेम करैत छी”.
ई कोनो साधारण वाक्य नहि छल. पछिला तीन सप्ताह मे नव सासूर मे भेल अप्रत्याशित नाटक’क बाद बहराएल एहेन वाक्य छल जकरा सुनबाक लेल मोन तरैस गेल रहैन. पतिक प्रेमालाप मे हुनकर मजबूरी सद्यः देखा पड़ि रहल छलैन जे हुनकर व्याकुलता केँ बढ़ा रहल छलैन. किछु देर दुनू व्यक्ति चुप चाप रहल. पतिदेव फेर सँ कहलकनि, “उर्मिला हम सचमुचे अहाँ सँ बहुत प्रेम करैत छी, अहाँक चुप्पी हमर हृदय केँ बेधि रहल अछि.”
उर्मिला किछु नहि बजलीह. पति’क मजबूरी केँ यथोचित सत्कार देनाए अपन पत्नी धर्म बुझलथिन. मुदा ओ चुप रहलीह. जखन भावना’क ज्वार हृदय सँ निकलि आँखि मे एलनि तऽ आँखि सँ नोर निर्बाधित रुप सँ बहए लागलनि आ पतिदेव हुनकर बामा हाथ सँ बाँहि पकड़ने दाहिना हाथ सँ नोर पोछऽ लागलनि तऽ हिनका सँ नहि रहल गेलनि. हुनकर छाती मे मुँह नुकाए हिचुकि हिचुकि केँ कानए लागलीह. हिचुकी’क बीचे मे उर्मिलोक मुँह सँ निकलए लागलैन, “हमहुँ अहाँ सँ बहुत प्रेम करैत छी. ई हमर पूर्व जन्म’क कृति अछि जे अहाँ सन पति भेटल अछि.”
पति दुनू गाल केँ अपन हाथ मे लऽ अपना दिस खीचि लेलकनि, एक बेर नोर सँ भरल लाल लाल आँखि मे देखि कहए लागलनि, “अहाँ’क आज्ञा बिना हम नहि जा सकैत छी. जाबए धरि अहाँ हँसी खुशी नहि विदा करब हमरा कोनो काज मे मोन नहि लागत. हमर यात्रा सफल नहि होयत”.
“हमर कोन गलती? हम कोनो बहुत पैघ डीमान्ड कऽ रहल छी? हमरा तऽ केवल अहाँक सामीप्य चाही. हम तऽ सिर्फ अहाँक सँग रहए चाहैत छी”, उर्मिला बिना साँस लेने एक्के दम मे सब बात कहि गेलीह.
पतिदेव जवाब देलथिन्ह, “हम फेर सँ वैह आर्गुमेन्ट देब. अहाँ अपन पिता’क घर मे सुख समृद्धि मे जीवन बीतेने छी. अहाँक कोमल शरीर आ कोमल हृदय दुनियाँक यथार्थ सँ भेँट नहि केने अछि. एक पति भेलाक कारणेँ हम कहि रहल छी जे अहाँ जुनि जाऊ. जीवन बहुत पैघ छैक आ ई समय बहुत कम. बुझियो जे हम गेलहुँ आ खट दऽ आबि गेलहुँ”.
उर्मिला’क उमड़ल भावना फेर सँ निराशा मे बदैल रहल छल. हुनका होमए लागलैन जे पतिदेव जिद्दी किस्म के इन्सान छथि. ओहो तर्क सँ अपन बात कहबाक प्रयास करए लागलनि, “भऽ सकैत अछि जे शरीर सँ हम कोमल छी आ आई धरि कोनो विशेष टेन्शन नहि झेललहुँ. मुदा मानसिक रुपेँ हम ओतबी मजगूत छी.”
पतिदेव कहलकनि, “उर्मिला! अहाँक भावना’क हम सम्मान करैत छी. मुदा हम अहाँ सँ बेसी दुनियाँ देखने छी. तेँ कहैत छी, अहाँ रुकि जाउ.”
उर्मिला जवाब देलथिन, “हम अहाँ’क बात सँ सहमत भऽ जैतहुँ. अहाँ’क पैघ भाए अहाँ माएक’क जिद्द’क लेल जाएत छथि तऽ जाथु. अहाँ छोट भऽ केँ हुनका मदद लेल जैत छी त जाउ. मुदा जहिना अहाँक भाउजी अहाँक भैया सँग लागल जैत छथि, ओहिना हमरो सँग नेने चलु.”
पतिदेव केँ उर्मिला’क एत्ते तर्क’क आशा नहि छलनि. ई बात सत्य छल जे हुनकर भाउज हुनका लोकनिक सँग जा रहल छलीह. हुनके लोकनिक सँग उर्मिला से चलि जेतीह तऽ एहि मे कोन हर्ज.
ओ आब दोसर तर्क देबए लागलाह, “उर्मिला अहाँ एखन हमरा घर मे एकटा नवकनियाँ छी. अहाँ सँ हमरा माए बाबूजी’क बहुत लालसा छन्हि. हुनकर कुटुम्ब आ समाज हुनका सँ पुछतन्हि जे पुतोहु विवाह’क तीने सप्ताह बाद कतय गेलथिन्ह, तऽ हुनका कोनो जवाब नहि भेटतन्हि. हमर माए बाबुजी हमरा लेल भगवान सँ कम नहि छथि. हम हुनका लोकनि केँ मजबूर नहि देखए चाहैत छिअन्हि”.
उर्मिला केँ मोन मे भेलनि जे कहि दैथ. हँ! एहने माए जे बेटा’क विवाहोपरान्त एत्तेक नाटक केने होइन्हि आ एहेन पिताजी जे हिनकर माता’क अनर्गल माँग पर मजबूर भऽ चुप्प छथि. मुदा हुनकर अपन शिक्षा आ सँस्कार हुनका चुप्प रहबाक लेल प्रेरित करैत रहलनि. ओ चुप्प रहलीह. जखन हिनका मुँह सँ किछु नहि निकललन्हि तऽ पतिदेव फेर सँ कहए लागलन्हि, “देखु उर्मिला! अहाँ हमरा सँ प्रेम करैत छी की नहि?”
ओ कहलीह, “हँ! हम अहाँ सँ बहुत प्रेम करैत छी”.
“प्रेम देबाक नाम थीक. हम अहाँ केँ तर्क सँ नहि बुझा सकलहुँ. तेँ किछु माँगि रहल छी. बाजू अहाँ हमर माँग पूरा करब?” पतिदेव कहलकनि.
ओ फेर सँ चुप्प रहलीह. पतिदेव किछु काल प्रतीक्षा’क बाद मे फेर सँ कहए लागलाह, “उर्मिला! तऽ की अहाँ अपन पति केँ हारैत देखए चाहैत छी. अहाँ के ई नीक लागत? जे समाज हमरा कायर बुझए.”
पतिदेव सँगमरमर’क फर्श पर ठेहुन भरे बैसि गेलाह आ हाथ मे मुँह नुकाए नहुएँ नहुएँ अपने आप सँ कहए लागलाह, “उर्मिला! हम मजबूर छी. हमर सहायता करु”.
एहि बेर उर्मिला केँ अपन पति’क बात मे सत्यता आ इमानदारी देखा पड़लनि. हुनका उपर मे हिनका दया आबए लागलनि. अपना आप सँ घृणा होमए लागलनि. अपने आप के कहए लागलीह, “उर्मिला! अपन सासु जेकाँ अपन स्वार्थ केँ सबसँ आगू जुनि करु! ”. यदि कोनो भाजेँ ई बात हुनकर नैहर चलि जैन तऽ हुनकर माए बाबूजी’क प्रतिष्ठा केँ ठेस पहुँचतनि. आगू फर्श पर पति बैसल छलनि, निराश आ आ मजबूर.
पति’क बाँहि पकड़ि ओ उठा देलथिन आ कहय लागलीह, “हे लक्षमण, हम जनक पुत्री उर्मिला अहाँक एक पत्नी’क रुप मे अहाँ के अनुमति दैत छी जे अहाँ जाउ, आ अपन भैया-भाउजी के हुनकर धार्मिक कर्तव्य’क पालन करबा मे सहयोग करु. हम बारह बरस धरि अहाँ बाट ताकब. जाउ आ अहाँ जग जीत केँ आऊ”
किछु धरि पतिदेव अवाक छलाह. उर्मिला सेहो अवाक छलीह. जखन पतिदेव प्रशँशा आ धन्यवाद’क दृष्टि सँ देखए लागलन्हि तऽ हिनका रहए नहि गेलनि. बारह बरस छोट समय नहि होइत छैक. से सोचि, एक बेर फेर सँ हुनका आँखि सँ अश्रु धारा बहए लागलनि. पति चुनौती देलकनि, “अहाँ कहैत छी जे मानसिक रुप सँ बहुत मजगूत छी, आब अहाँ किएक कानि रहल छी.”
तुरन्ते नोर पोछि उर्मिला यथावत ठाढ़ रहलीह. पति हिनकर नोर पोछि कहलकनि, “एना नहिँ! अहाँ हँसि के हमरा विदा करु.” उर्मिला’क मुस्की निकलि गेलनि. किछुए देर मे यात्रा’क तैयारी होमए लागल. उर्मिला ओहि तैयारी मे व्यस्त छलीह, एहि बात सँ अनजान जे हुनकर त्याग केँ कोनो मोल नहि भेटतन्हि वा नहि. शायद भावना के दबाए अपन पत्निधर्म निभा रहल छलीह.
ओहि यात्रा’क सँग मानवता’क इतिहास सेहो आगू बढ़ल जा रहल छल. एकबेर फेर सँ, एकटा स्त्री, एकटा पुरुष केँ हरा देने छलीह. आ उर्मिला मानवे टा नहि मानवता केँ सदा’क लेल अपन ऋणी बना देने छलीह.
इतिहास सतर्क छल. अपन एकटा महत्वहीन पन्ना मे एहि घटना केँ सावधानी सँ नुका लेबाक योजना बना रहल छल.


text:
दरभंगा। 07 दिसम्बर। आजादी केँ 70 बरख बादो मिथिलाक एक गाम एहेन अछि जाहि गाम मे एको गोटा मैट्रिक पास नहि अछि। गोसलवार गाम दरभंगा जिला मुख्यालय सँ महज 3 किलोमीटर केर दुरी पर बहादुरपुर प्रखंड मे स्थित अछि। करीब 1200 आबादी बला एहि गाम मे हाईस्कूल आओर मिडिल स्कूल के तँ बाते छोड़ू प्राइमरी स्कूल सेहो नहि अछि। मुदा एतेक दिक्कतक बावजूद खुशीक गप ई अछि कि एहि गामक 4 बेटी अप्पन मजबूत इच्छाशक्ति केर कारण इतिहास रचे जे रहल छथि।
गोसलवार गामक विश्वनाथ सहनी केँ बेटी कविता कुमारी, बिंदेश्वर सहनी केँ बेटी पूजा कुमारी, कन्हैया सहनी केँ बेटी नेहा कुमारी आओर कुशेश्वर सहनी केँ बेटी गीता कुमारी अगिला बरख 2018 मे मैट्रिक केर परीक्षा मे बैसै बला छथि। ई सभ बच्चिया अप्पन गाम सँ 7 किलोमीटर दूर आनंदपुर बालिका हाईस्कूल केँ छात्रा छथि। छात्रा नेहा कुमारी कहली कि गाम मे स्कूल नहि होयबाक कारण हमरा सभके बढ़बा मे बहुत दिक्कत होयत अछि। हमरा सभकेँ 7 किलोमीटर दूर बढ़बाक लेल स्कूल जे पड़ैत अछि। हमरा सभके कैको दिन देरी होयबाक कारण फटकार सेहो सुने पड़ैत अछि। ओतहि, छात्रा कविता कुमारी कहली कि अप्पन गाम सँ हम सभ पहिल बेर मैट्रिक परीक्षा देब। हमरा सभक कोशिश अछि कि नक मार्क्स आनिकेँ अप्पन गामक नाम रोशन करी।
आनंदपुर हाईस्कूल केर प्रिंसिपल अरुण कुमार झा कहलनि कि हम सभ एहि बात सँ बहुत गर्व महसूस क' रहल छी कि आजादी केँ 70 बरखक बाद गोसलवार गामक बेटी सभ मैट्रिक परीक्षा द' रहल छथि। हम सभ चारो बच्चिया केँ खूब मदैद क' रहल छी आओर यदि ई बच्चिया सभ पास करैत छथि तेँ हम सभ चारो क' पुरस्कृत सेहो करब।
अपने क' बता दी जिला मुख्यालय सँ महज 3 किलोमीटर केर दूरी पर स्थित गोसलवार गाम मे नहिये तेँ कोनो आंगनबाड़ी केंद्र अछि आओर नहिये कोनो स्वास्थ्य उपकेंद्र। गाम क' जोड़बाक लेल कुन पक्की सड़क सेहो नहि अछि। गामक बेसी लोग मजदूरी करैत अछि, आओर बच्चा सभ स्कूल जेबाक बजाय अप्पन दिनचर्या केर रुप मे बकरी चरबैत, घास काटैत आ जारैन बिछबाक काज करैत अछि।


text:
जनताकें खैरात लेल खकटल खैरातीलालक खाँहिस
रामबाबू सिंह
मधेपुर । मोदी सरकारकें वर्तमान पारीक अंतिम आम बजट सँसदमे प्रस्तुत कएल गेल। ई बजट आम जनताकेँ कसौटी पर कसगर सिद्ध भेल आ कि नै से तँ रामहि जानथि कारण जतय बड़का बड़का अर्थशास्त्रकें निपुण लोकनि कोनो निष्कर्ष धरि नै पहुँच सकथि ओतय हम कोन खेतक मुरई? जतेक मुँह ओतेक बात सुनल आ बुझल जाइए आ ओतबे फराक। मुदा एकटा सामान्य नागरिक होयबाक नाते अपन मन्तव्य अहि सन्दर्भमे जरूर चेपS चाहब। चेपब अहि द्वारे कि ई हमर जन्मसिद्ध अधिकार अछि आ कर्तव्यक जँ बात करि तँ तकर वोध किछुए दिन पहिने माननीय करौलनि।
कर्तव्यवोध सँ हालिया साहेब जीक साक्षात्कार मोन पड़ि गेल। रोजगारकेँ मुद्दा पर बेबाक भ ओ बजलाह जे देशक पढ़ल लिखल प्रवीण युवा वर्ग हाथक सफाई सेहो देखा सकैए छथि। अहिसँ 65% युवावर्ग हस्त कलामे सिद्धस्त सेहो भ जएताह संगहि छोटछिन ढऊआ कौड़ीसँ अप्पन व्यवसाय साहेब सनक लोकक बाम दहीनमे पकौड़ा छानिक सेहो लगा सकैए। साहेब केर तँ खुनमे व्यापार छनि से कएको बेर स्वयं उद्धोषन कए चुकलाह अछि। मुदा देशमे व्यापारक स्थिति जाहि तरहे पाताललोकमे सनहिआयल जा रहल अछि से देखि ओंघायल अहिरावणक निनि सेहो उचटि गेल हेतनि मुदा हाय रे करम आँखिक सोझामे तबाह होयत व्यवसाय एतहुका कुम्भकरणकें नै सुझैत छनि। ओ तँ एकरा अपन उपलब्धि बुझि उत्सव मनबैत अछि। वास्तवमे ‘विनाशकाले विपरीत बुद्धि” एकरे कहल जाएत अछि। सम्प्रति देशमे व्यापारक एहन कोनो क्षेत्र नै जतय मरघट सन दृश्य नै देखल जाइत होय, परञ्च अहि सन्दर्भमे सरकारक सोच पर एकटा आरो कहबि मोन पड़ैत अछि जे ” किदन फटे तँ मल्हार गबै”।
देशक बजटके 68% सँ बेसी केवल जनताकेँ जेबीए सँ टैक्स स्वरूप कटैत अछि। अहि देशक लोक पकौड़ा बेचय वा अपन देहक खून सरकारकेँ मतलब खाली टैक्स सँ रहैछ। सुविधाकें नाम पर केवल घोषणाक झुनझुना हाथमे धरा दैत अछि बस। सरकारकेँ अहाँ परजीविक पर्याय कहि सकैत छी। अपनहुँ पेटक जोगार जँ ओ सभ कमा लिए तँ देश पर उपकार तँ होइतहि संगहि आम लोक सेहो हिनकर सभक कृतज्ञ होयतै।
देशक अतेक बड़का संसाधनकेँ उपयोग अपन पसिनके लोकक बीच बानर जकाँ बाँटि दैत अछि मुदा स्वयं देशहितमे किछु कमउताह से नहि होयत छनि। अगबे टैक्स कोना बेसी सँ बेसी असुली कएल जाए ताहिलेल दुनिया भरिक अर्थशास्त्रिक भजारक जमघट लगेने रहैत अछि। मुदा टैक्स कम आ आम लोक एकर बोझ तर नै पिसाई ताहिलेल कियो नैS सोचैत अछि?
एखन टैक्स मुक्त देश सऊदी अरब, तेलक दाम ऊपर नीचा सँ होयत प्रभावकेँ संतुलित करय लेल बिलियन डॉलर केर व्यवसायिक प्रोजेक्ट पर काज कS रहलैए जाहिसँ भविष्यमे निफिकिर भ रहि सकैए। सीखबाक बेगरता अछि, बुद्धिमान तँ तन मन धनसँ रावणो रहय मुदा अहंकारीक अज्ञानता सँ अपन समस्त कुलक ‘खोप सहित कबूतराय नमः” करा श्रधांजलि द अपनो चलि गेलाह।
इच्छाशक्तिक घोर अभाव केवल एकमात्र कारण अछि। रेलवे लग अथाह संसाधन अछि जे बेच सँ नीक ओकर आर्थिक रुपे विकास कएल जाए। देशक पर्यटन स्थल पर काज कएल जाए। हजारो करोड़क आईपीएल मे नीलामी सँ खूब धन बटोरि सकैए छथि मुदा ओतय साँप सूँघि जाएत छनि। लाखो करोड़क कर्जा ल क बुलेट ट्रेन गुजरातमे थुथुन चमकेबासँ पहिने ओहि रुपैयाक निवेश रोजगारमूलक होय ताहि पर सोचथि। मतलब कमेबाक काज केवल आम जनता टाकेँ नैS अपितु देशक सरकारकेँ सेहो सोच होयबाक चाहि आ से एहन तरहक सोच विकसित करबाक मानसिकता कहिया धरि आओत से चिंतनीय अछि?
अमेरिका केर हमर धरती उर्वरता सँ भरपूर देखाइत अछि। दुनियामे हमर देश अवसरक देश अछि आ से सुनि हम आत्ममुग्ध आ आह्लादित होयत रहैत छी मुदा ई अवसर हमरा सभकें किएक नैS सूझि रहल अछि? खाली खैरात कतेक कोना आ कतयसँ भेट जाए ताहिलेल खकटल रहला सँ देश विश्व गुरु बनि जेतै कि? नित नवका नवका बात सुनैत छी अहिबेर एक तँ शेयर बजारकें निवेश पर सालमे 15% टैक्स काटत आ दोसर एखन धरि मिडिल क्लास केर की परिभाषा होइछ से आदरणीय वित्त मंत्री जीकेँ नहि बुझल छनि।


text:
दरभंगा मे लोक सभ कहय छलखिन्ह जे पानि नहि होए अ. सूखा पड़य जाए अ... खेत मे दरार फटल जाए अ. मुदा जखन पानि भेल त दरभंगा सं लहेरियासराय धरि पूरा टाउन मे कोनो इलाका एहन नहि बांचल जतय ठेहुन भरि पानि नहि लागि गेल होए. ओना पानि थमला के बाद किछ इलाका सं पानि निकलि गेल... मुदा शहर के सभ प्रमुख रास्ता के अखनो हाल खराब अछि. सड़क आओर नाला के फर्क मिट गेल अछि. कात सं चलय के फेर मे लोक कई बेर नाला मे भंसिआ जाएत छथिन्ह. झमैटगर पानि सं दरभंगा टावर चौक सं लsक लहेरियासराय टावर चौक के बीच सभ चौक के हाल खराब भS गेल. कई ठाम त रोड के कात लोक के घर मे पानि घुसि गेल. पानि उपछैत रहलाह हरदम.
कादो-कीचड़ के हाल देखय के होए त बस स्टैंड चलि जाउ. स्टैंड सं पहिने कोनो नीक जगह देखि कs बस सं नहि उतरलौं त भीतर गेलाह पर किचाहिने अछि. सूट-बूट... सामान सभ के घिजाउन. बस स्टैंड सं रेलवे स्टेशन जाए मे अहां के पानिSक नजारा नीक सं मिलि जाएत. सड़क के पानि नाली के पानि जका कारी.... जेहि मे लोक भगवान के नाम जपैत एक-एकटा डेग...कदम उठाबैत छथिन्ह. नाला-नाली के सफाई नहि होए सं हाल आओर खराब भs जाएत अछि. सफाई के ई हाल जे खुद नगर निगम के दफ्तर मे ठेहुन भरि पानि लागि गेल छल. पानि कम भेलाह के बाद बहि गेल मुदा हाल त पूरा इलाके के खराब अछि. जरूरी काज नहि रहला पर लोक घर सं बाहर नहि निकलय चाहैत छथिन्ह.
मुदा एहि मे एकटा नीक गप ई जे टाउन सं बाहर निकलु त सभ किछ सुन्दर लागत... हरिअर...हरिअर. गाछ...फूल... पत्ता मे आब हरिअरी आएल अछि. खेत मे फाटल दरार मे पानि गेलाह सं जमीन फेर गमकय लागल अछि. माइटक सुगंध जकां कहा कोनो सुगंध... महक मिलत अहां के. जे लोक पटवन कS... केहुना पानि पटा रोपाई कS देने छलखिन्ह. हुनकर खेतक बिआ... धान एकबेर फेर सं लहलहाए लागत अछि. किसान भाई के... गामक लोक सभ के चेहरा पर बड़ दिन बाद खुशी दिखाएल अछि. उम्मीद करु आगां सेहो सभ किछ नीक रहय.


text:
मधुबनी। चलो रे डोली उठाओ कहार..गीत आब केवल ब्याह दिन बैंड पर बजैत अछि। आधुनिक युग मे मिथिला मे आएल सांस्कृतिक पतनक कारण आब कोनो दुहारि स डोली नहि उठैत अछि। धनीक स धनीक आ गरीब स गरीब लोक अपन बेटी-पुतहु कए मोटर स ल कए रिक्शा तक पर विदा करैत अछि। नवतुरिया त आब सिनेमा मे छोडि़ डोली कतहू नहि देखैत अछि। मिथिलाक एक-दू टा गाम छोडि़ कए कतहू डोली अर्थात खरखरिया देखबा मे नहि अछि। जाहि गाम मे अछि ओहि ठाम सेहो ओ जर्जर अवस्था मे अछि। दरअसल आब विवाह मे चलि रहल रस्म ओ रिवाज मे भारी बदलाव आबि रहल अछि। एकर पाछु बिहार स पलायन सेहो महत्वपूर्ण कारण मानल जा रहल अछि। जाहि प्रदेश स लोक बिवाह करबा लेल बिहार अबैत अछि ओकर संस्कृति एहि ठामक संस्कृति मे मिला दैत अछि। गाम हुए या शहर अपन संस्कृति कए त्यागि शान बढ़ेबा लेल नव-नव तरीके अपना रहल मिथिला समाज अपन जडि़ स कटल जा रहल अछि। गप मात्र डोली क नहि अछि आन रिवाज सेहो खत्म भ रहल अछि। आदिकाल स चलल आबि रहल रिवाज कए मानि हम सब दुनिया मे अपन अलग स्थान बनेने छी। एहि पर आइ सेहो शोध जारी अछि जे आखिर मिथिला मे विवाह क सफलता क राज की अछि। मुदा इ हाल रहल त जल्दहि हम सब ओहि भीड़ मे शामिल भ जाएब, जतय राति मे विवाह आ भोर मे तलाक भ जाइत अछि। हम लग्न के छोडि़ लगन मे विवाह करै लगलहुं, जखन कि मिथिलाक देखा-देखी अमिताभ बपन बेटाक विवाह लग्न देखी कए केलथि।
तहिना मिथिला संग पूरा भारत मे डोली आ पालकी जेकरा मिथिला मे हम सब खरखरिया आ सबारी कहैत छी, क समाज मे एकटा अलग महत्व अछि। राजा हो या रंक ब्याह क समय डोली आ पालकी मे बैसबाक रिवाज रहल अछि। हाईटेक युग मे लाख टका नाच गान पर खर्च करबा मे ककरो दिक्कत नहि अछि, मुदा कहार कए हजार टका देबा मे बटुआ खाली भ जाइत अछि। एकर कारण आइ डोली-पालकी आ कहार कहानी बनि कए रहि गेल अछि।
पहिने जतय ब्याह क बाद कनिया आ वर कए ल जेबा लेल दुहारि पर चारि टा कहार लाठी लकए ठार रहैत छल, आइ खटारा गाड़ी मे ड्राइवर बैसल नजरि अबैत अछि। कहबा लेल इ हमर आधुनिक सोच आ आर्थिक उत्थान कए देखा रहल अछि, मुदा असल मे इ हमर पिछड़ापन आ दिमागी तौर पर अंगाली कए देखा रहल अछि। राजस्थान मे जेकर दुहारि पर करोड़ टकाक गाड़ी लागल अछि ओ जखन विवाह लेल जाइत अछि त लाख टका खर्च करि घोडि़ मंगबैत अछि, दू डेग लेल लाख टका खर्च करैत अछि, मुदा करोड़ टकाक गाड़ी घोडि़क स्थान नहि ल पेलक, मुदा मिथिला मे हजार टका कहार कए नहि द खटारा गाड़ी पर चढ़बा स औकात बढि़ जाइत अछि। आइ स्थिति एहन अछि जे टका खर्च करबाक बावजूद कहार नहि भेट रहल अछि। किया कि जखन डोली या पालकी ककरो दरबाजा पर नहि अछि, त कहार कतय भेटत।
आई बरियाती क मायने बदलि गेल अछि। पहिने बरियाती मे शरबत चलैत छल आइ कोल्ड ड्रिंक्स या शराब तक परनेसल जा रहल अछि। गप आ ठहाकाक स्थान पर नाच शुरू भ गेल, एहि फूहड़ताक कारण बुजुर्ग बरियाती जेबा स तौबा करि रहल छथि।
मुख्य पृष्ठ फीचर बदलल रस्म ओ रिवाज, हरा गेल डोली-कहार


text:
भवेश नंदन झा
बाढ़ि-रौदी स बचई लेल बनाओल जा रहल “नदी जोड़ो परियोजना” कए धकियेबाक साजिश कैल जा रहल अछि। बाढ़ि नाम सुनैत बिहारक मिथिला क्षेत्रक निवासी काँपि उठैत छैथि। मुदा सौंसे दुनिया आ भारत क अधिकतर राज्यक बीच मे विवादक मुख्य कारण पानिक बंटवारा छैक ओ सब पानि क कमी स त्रस्त अछि। माने कियो पानि क कमी स त्रस्त त कियो पानिक अधिकता स। ई अंतर बिहार मे सेहो देखबा मे अबैत अछि, जतए उत्तर बिहार आ दक्षिण बिहार मे ई अंतर देखबा मे अबैत छै। एहि अंतर कए पाटबाक प्रयास भेल रहए दूरदर्शी प्रधानमंत्री अटल बिहारी वाजपेयी क शासनकाल मे, 2002 मे, जखन देश मे भयानक रौदी पड़ल छल। ओ एहि मामिला क स्थायी निदान लेल एकटा टास्क फ़ोर्स क गठन केलथि जेकर रिपोर्टक मुताबिक बाढ़ि आ रौदी क समाधान लेल “नदी जोड़ो परियोजना” सुझाउल गेल छल। एकर बाद तात्कालीन राजग सरकार क सबस बेसी लागत वाला एहि महत्वाकांक्षी परियोजना पर काज शुरू भेल। एहि बीच 2004 मे कॉंग्रेस नीत संप्रग सत्ता मे आयल आ ओ एक-एक क राजग सरकार क परियोजना कए कातियाब लागल। अटल सरकारक एहि महत्वपूर्ण परियोजना कए मात्र एहि लेल धकियाउल जा रहल छैक कियेक त एहि परियोजना स तत्कालीन भाजपा सरकारक नाम जुड़ल छैक। एतबे नहि ओहि समय क एक-एक टा महत्वाकांक्षी परियोजना सबहक एहने हश्र कैल गेलैक। ओ चाहे “स्वर्णिम चतुर्भुज परियोजना” हो, “रेल फ्रेट कॉरिडोर” हो, “प्रधानमंत्री ग्रामीण सड़क परियोजना” आ कि छह टा “एम्स परियोजना”। सब कए सब वर्तमान सरकारक दुराग्रह क शिकार भ गेल। ओहो तखन जखन एहि तरहक पैघ स्तर क परियोजना क नाम कोनो परिवार विशेष जेना “जवाहर लाल नेहरु, इंदिरा गाँधी, राजीव गाँधी आ संजय गाँधी” क तर्ज पर नहि राखल गेल छल। कनि सोचियौ जखन ओना राखल गेल रहितै तखन की होइतै, शायद विलम्ब नहि क रद्द करि देल गेल होइतै। जखन कि वर्तमान प्रधानमत्री मनमोहन सिंह पैघ अर्थशास्त्री मानल जाइत छथि मुदा ओ एकोटा एहन योजना ल कए नहि एलथि जे भारत क भविष्य क निर्माण करबा मे सहायक होई। एहि बीच बाढ़ि पीड़ित आ रौदी पीड़ित आम लोकक आशा तखन जागल जखन 27 फरवरी, 2012 कए सर्वोच्च न्यायालय ठंडा बस्ता मे डालि देल गेल एहि “नदी जोड़ो परियोजना” कए समयबद्ध तरीका स लागू करबाबक निर्देश देलक। ई समूचा देश लेल सुखद समाचार छल जतए बिहार, असम सन राज्य पानिक अधिकता स परेशान अछि त ओम्हर दक्षिण भारत क राज्यक बीच मे पानिक कमी आ बँटवारा क चलते सदिखन तनाव बनल रहैत छैक। जे काज केन्द्र सरकार कए अपने स करबाक चाहैत छल ओकर पहल सर्वोच्च न्यायालय कैलक। मुदा सरकार क मन मे किछु आओर गप चलि रहल छै, ओ एखनो एहि “नदी जोड़ो परियोजना” पर काज करबा लेल तैयार नहि अछि, एहन साजिश चलि रहल छै जाहि स कोनो व्यवधान देखा एहि परियोजना कए कार्यान्वयन रोकल जा सकै। ओकरा बाढ़ि-रौदी पीड़ित किसान आ आम लोकक पीड़ा स कोनो माने-मतलब नहि लगैत छै। एहि बीच मे संप्रग सरकार दिस स दू टा एहन वरिष्ठ लोकक बयान आयल जाहि स एहि गपक खुलासा भ रहल छै। सबस पहिने प्रधानमंत्रीक करीबी आ जल संसाधन आ संसदीय कार्य मंत्री पवन कुमार बंसल क बयान आयल, जाहि मे ओ कहला जे “ ई परियोजना केन्द्र सरकार क प्राथमिकता मे नहि छै” जखन कि सर्वोच्च न्यायालय स्पष्ट रूप स समयबद्ध ढंग स एहि परियोजना कए पूरा करबाक निर्देश देने अछि। फेर योजना आयोग क उपाध्यक्ष मोंटेक सिंह अहलूवालिया एहि “नदी जोड़ो परियोजना” पर सवाल उठा देलथि आ कहला जे “एहि परियोजना मे तकनीकी, पर्यावरणीय आ आर्थिक अवरोध अछि। आर्थिक अवरोध त छै, कियेक त वर्तमान प्रधानमंत्री मनमोहन सिंह आओर मोंटेक सिंह अहलूवालिया क नजरि मे रौदी स पीड़ित आ आम किसान, बाढ़ पीड़ित आम आदमी कोनो मायने नहि रखैत अछि। जेकरा एहि परियोजना स सबस बेसी फायदा हेबाक छैक। सरकार कए सीधा कहबाक चाहि जे सरकारी धन केवल कारोबारी आ पूंजीपतिक कल्याण क लेल अछि। एहि तरहक बहाना किया, एहि परियोजना मे तकनीकी, पर्यावरणीय आ आर्थिक अवरोध छै, इ गप बड्ड दुख दैत अछि। जहाँ धरि आर्थिक अवरोधक गप छै त’ एहि देश मे पाई खाली एकटा बेकार सनक आयोजन “राष्ट्रमंडल खेल” लेल पूर्व ब्रितानी गुलाम देश सबहक दिल्ली क “ल्यूटियन जोनक” फूटपाथ पर संगमरमरी टाइल्स बिछेबा लेल छै? तकनीक केवल चन्द्रमा पर यान पठेबाक लेल छै? मुदा सबस बेसी हास्यास्पद तर्क छै पर्यावरणक चिंताक। एहि देश मे नदी क धार रोकबा स कोनो क्षति नहि होइत छै, पहाड़ कए डायनामाइट स उड़ेला पर कोनो फर्क नहि पडैत छै, मुदा नदी क पाइन सब नदी मे समान रूप स बांटि देला स पर्यावरण क समस्या आबि जाइत अछि। “नदी जोड़ो परियोजना” आई देशक सबस’ पैघ आवश्यकता छै। जाहि स’ किसान कए अतिवृष्टि-अनावृष्टि स’ नुकसान कम होएत, मानसून पर निर्भरता कम होएत, किसान कए आमदनी बढ्त, देश क खाद्यान्न समस्या समाप्त होएत, महंगाई कम होएत, बाढ़ि स छुटकारा भेटत आ जान-माल क नुकसान कम होएत, पलायन रोकगा मे मदद भेटत। ताहि लेल एहि परियोजना कए सर्वोच्च प्राथमिकता भेटबाक चाही, जे दुर्भाग्यवश एहि वर्तमान शासन व्यवस्था मे कतहु देखबा लेल नहि आबि रहल अछि। सबस बेसी कमी खलि रहल अछि विपक्षी दलक एहि मामिल पर चुप्पी साधबा स।
भवेश नंदन झा- लेखक स्वतंत्र पत्रकार आ फिल्मकार छथि।
केंद्र क रहल नदी जोड़ो परियोजना कए धकियेबाक साजिश
भवेश नंदन झा


text:
सास-ससुर सताएल छथि, पति परेशान छैक आर कानून सभटा पुतहुए के पक्ष में। इएह कारण छैक जे पारिवारिक विवाद के केस निपटएबाक लेल लोकसभ आब एनजीओ के सहारा ल रहल छथि। एहि क्रम मे,काल्हि सांझ चंडीगढ़ मे लेजर वैली के ग्राउंड मे मदर इनलॉ प्रोटेक्शन फोरम के दरबार में चंडीगढ़े टा के नहि अपितु आसपास के राज्य सभ सं सेहो पीड़ित पति आर सास-ससुर अपन समस्या ल कए पहुंचलाह।
फोरम के लीगल एडवाइजर अरुण गुप्ता के कहब छन्हि जे ‘कानून में सिर्फ पत्नी पक्ष कें गंभीरता सं लेल जाइत छैक। पति-पत्नी के बीच मामूली विवाद कें दहेज कें केस बनाकए पति आ ओकर परिवार वला सभ कें दोषी मानल जाइत छैक। हालांकि एखन धरि दहेज विवाद मे सजा 2 फीसदी मात्र मामिला मे भेटल छैक। 98 फीसदी केस फर्जी साबित भ जाइत छैक। जाहि तेजी सं एहि तरहक मामिला बढ़ि रहल छैक, ओहि सं त युवा वर्ग कें विवाह पर सं भरोसे उठल जा रहल छैक।
मोहाली सं एक पीड़ित पति के बहिनोय फरियाद ल कए आएल छलाह। हुनकर सारक विवाह अमरीका मे भेल छलन्हि। ओहि ठाम विवाद भेलापर कनिया दहेज उत्पीड़न के केस क देलकन्हि। मोहाली में पति के परिवार वला सभ के सेहो झूठ केस मे फंसाओल गेल।
फोरम की अध्यक्ष मनजीत पुरी के कहब छन्हि जे ओना तं पीड़ित परिवार के कानूनी सलाह के जरिए सही रास्ता देखएबाक प्रयास कएल जाइत छैक मुदा आब एहि सभ तरहक केस संबंधी कानून में संशोधन की जरूरत महसूस कएल जा रहल छैक। कानून की किताब मे सभटा अधिकार जनानिए सभहक पक्ष मे छैक, पुरुष के पक्ष में किछु नहि। तें,फोरम फर्जी दहेज केस सं पीड़ित लोकनिक लेल हेल्पलाइन शुरु कएलक अछि।
गुप्ता के कहब छन्हि जे अपन देश में एनिमल वेलफेयर के लेल तं मंत्रालय छैक, परञ्च पुरुष सभहक कल्याण कें लेल किछु नहि। वुमन एम्पावरमेंट के नाम पर पति आर परिजन कें फंसाएल जा रहल छैक(मनोज अपरेजा,दैनिक भास्कर, चंडीगढ़,13.9.2010)।


text:
एमकी पटना हमरा नीक लागल. टीशन पर उतरि जखने बाहर एलहुँ कि एकटा हवाइबस उपर सं गेल जे हमर धियान आकर्षित केलक. तखने हनुमान मंदिरक घंटाक स्वर कान मे पड़ल. चंदनजी दतमनि पकड़ओबैत कहलनि, आब बेसी समय हाथ मे नै अछि. स्नान आदि क' सोझे सेशन ज्वाइन करय पड़त. ओ एतेक कहितथि कि बुद्धा पार्क लग सफइयति देखि आश्चर्य कि खुशी भ' रहल छल से तय नै क' पाबि रहल छलहुं. डेगा-डेगी दूरदर्शनक ठीक सामने यूथ हॉस्टल मे दाखिल भेलहुं. ता दतमनि भरकुस्सा भ' गेल छल.
जेम्हरे नजरि जाए मैथिली एक्टिविस्ट, लेखक, कवि सभ देखबा मे आबथि. ओ जिनका सभ सं भेंट पत्र-पत्रिका मे होइ छल, से सभ साक्षात टहलैत, बुलैत, बतियाइत, खाइत देखबा मे अबथि. ई बस रोमांच जगा रहल छल कि चंदनजी नेने नेने एकटा कमरा मे ल' गेलाह जतय एकटा खाट रिक्त छल. ओही पर दुनू गोटे झोड़ा-झंटी धेलहुँ. बगल केर खाट पर रामलोचन ठाकुर हमरा दुनू कें देखि मंद मुस्कान छोड़ि रहल छलाह. हुनका बगल मे बैसल विनोद कुमार झा हमरा दुनू कें आयोजन दिस सं रिसीव केलनि, स्वागत जनओलनि.
नहा-सुना क' रेडी भेले छलहुं कि चंदनजी केर बजाहटि भेलनि, सत्र संचालन हेतु. एकर बादेबला सत्र हमर संयोजन मे मैथिली सोशल मीडिया पर छल. हुनके संगे हमहूं सभा स्थल पर पहुंचि ऑडियंस मे बैसि गेलहुं. एक एकटा ऑडियंस सेलिब्रिटी. खन मंच पर ताकी खन ऑडियंस मे बैसल सेलिब्रिटी लोकनि कें ठेकियाबी.
पहिल सत्र समापनक बाद अल्पविराम आ फेर सोशल मीडिया पर सत्र. कलकत्ता मे रहैत कतिपय साहित्यिक कार्यक्रम होस्ट करैत रहलहुं अछि से रेहल-खेहल छल. आ विषय सेहो भोगल-जीयल छल त' कोनो तेहन दिक्कत नै भेल. सत्र संचालन सं किछु काल पहिने हमर उमेर वा धुआ देखि संचालक मे सं एकटा नीक लोक हमरा बजा निजगुत केलनि जे हम क' सकब कि नै. तकर बादे मंच पर गेल छलहुं.
सत्र समापनक बाद उपस्थित बुद्धिजीवी लोकनिक रिस्पांस हमरा आश्वस्त केलक जे सत्र अपेक्षा सं बेस नीक रहल. किछु गोटे कहथि, नीक तैयारी क' क' आएल छलहुं. कहनिहार मे सं बेसी लोक यएह कहलनि. असहजो लागि रहल छल आ सभ कें जवाबो देब संभव नै. हम मुसकिया देइत छलहुं. नीक लागल जे लोक खोजि-खोजि क' चाबस्सी देइत रहलाह आ ई सिलसिला दिनभरि चलल.
बिहार-पटना मे तैयारी बहुत बड़का फैक्टर होइ छै. भोज-भातक तैयारी, परीक्षाक तैयारी, इलेक्शनक तैयारी, मेला देखबा जाए लेल तैयारी, ई तैयारी, ओ तैयारी मने बिनु तैयारीक किछु संभव नै छै. तहिना आयोजनक तैयारी सेहो नीक आ व्यवस्थित रूप मे छल. जखन पॉजिटिव सोचक संग आगू बढ़बै त' बहुत किछु नीक होइ छै जे तैयारीमुक्त रहै छै. ई जरूरी नै छै जे जे किछु नीक घटित भेल अछि, ओहि मे तैयारी सन्हियाएल छै. बहुत किछु स्वाभाविक आ बिनु तैयारीक सेहो होइ छै. बस इंटेशन नीक हो, सोच पॉजिटिव हो.
पॉजिटिव सोचक संग पटनाक मैथिली साहित्यमेला उभरि क' आएल अछि आ एखन धरिक मात्र दू संस्करण मे नीक प्रभाव छोड़बा मे सफल रहल अछि. साहित्य मेलाक आयोजक सभ बेस अनुभवी लोक सभ छथि, वरिष्ठ लोक सभ छथि. पूरा कार्यक्रम तेना ने सजाओल रहैछ जेना साहित्यपुष्प केर कसगर गूँथल माला हो. साहित्यिक लोकनिक संगहि संग बुक स्टॉल, मिथिला पेंटिंगक स्टॉल सभ लगओनिहार लोकनि सभ सं सेहो गप्प भेल. मेला कें ल' ओ सभ सेहो संतुष्ट लगैत छलाह आ एकरा एक अवसर जानि प्रसन्न छलाह. बिक्रीक जे गति रहल हो, मेला सं सभ उमंग मे बुझाएल.
ई मेला एहि तरह कोनो आन मेला सं नीक अछि. उद्देश्य आ स्वरूप वैश्विक इवेंट केर छै. मैथिली मे एहन आयोजन सं साहित्यिक समुदाय आ मिथिला समाजक गौरव बढ़ल अछि. आवश्यकता छै एकरा जारी रखबाक, एकरा उन्नति पथ पर ल' जेबाक. आयोजक मैथिली लेखक संघ अछि आ आयोजन साहित्य पर अछि त' एकर स्वरूप आ संचालन उत्तम छै. किछु प्रबंधकीय बिंदु पर आयोजक लोकनि कें धियान देब आवश्यक छनि, जे एहि कार्यक्रम कें आगूक भविष्य तय करत.
आमलोकक भागीदारी:
कार्यक्रम साहित्य मेला छै, तैं साहित्यकारेटा जुटथि जरूरी नै. जाबे आम लोक जुड़त नै, भीड़ नै होएत. भीड़ नै होएत त' मेलाक पेंटिंग प्रदर्शनी, बुक स्टॉल आदि व्यवसाय नै क' सकत आ एहना मे लेखक-प्रकाशक, कलाकार केर रुचि घटत. मैथिली मे साहित्य साहित्यकारे मध्य घुरिया रहल अछि. लोक कें जोड़ब आवश्यक, सम्भवतः ई मेलाक मूल उद्देश्य अछि. लोक कोना जुटत एहि पर सोचब जरूरी.
युवाक सोझ भागीदारी:
पटना मे लगभग दर्जन भरि युवा साहित्य लेखन मे सक्रिय छथि. मुदा किनको सोझ भागीदारी नै बुझाएल. वरिष्ठ लोक सभ काउंटर सभ पर बैसल भेटलाह। एक-आध कें छोड़ि स्थानीय युवा साहित्यिक लोकनि उपस्थिति देबा लेल आएल छलाह. नवतुरियाक सही उपयोग करब आवश्यक छै. एही मे सं काल्हि भेने केओ मेला आयोजन मे महत्वपूर्ण भूमिका निमाहि सकैत अछि. आयोजनक भविष्य कें देखैत ई अत्यन्त आवश्यक बुझना गेल.
मीडिया प्रबंधन:
कार्यक्रम राजधानी क्षेत्र मे आयोजित होइए आ ई राज्य लेल सेहो महत्वपूर्ण भ' जाइ छै. मीडिया कें समाद देनिहार कोनो चिन्हित लोक आ केंद्र होएबाक चाही. बहुत लोक कैमरा देखि अपन राग गबैत देखल गेलाह. भोरे अखबार सभ सेहो अनजान-सुनजान समाद छपइए जकर मुंह आ पेनी ताकब संभव नै लगैछ.
वित्तीय प्रबंध:
एकटा विराट खर्चाबला कार्यक्रम अछि ई. आयोजक लोकनि कें वित्तीय व्यवस्था केना होइ छनि ताहि तह मे नै जा एतेक कहब जे चंदा जओं कोनो सरकारी-गैर सरकारी वैध स्रोत सं अबैत अछि त' सहज स्वीकार करबाक चाही. सत्र-सत्र केर प्रायोजक, बैनर, होर्डिंग, कैम्पस सभ ठामक व्यवस्था कॉर्पोरेट केर स्पांसरशिप मे हेबाक चाही. लेखक संघ कें सदस्य आ सदस्यता पर धियान द' कोष एकत्र करबाक चाही. एकटा सालभरि काज केनिहार वित्तीय टीम चाही जे एकर वित्तीय पक्ष पर काज करत. मौसमी रूपेँ सक्रिय भेने काज नै चलत. वित्त कार्यक्रमक धूरी होइ छै.
मैथिली लेखक संघ कें अपना मे सेहो सुधार क' साहित्य मेलाक चिरजीविता लेल काज शुरू करबाक चाही. वर्तमान मे एहन प्रतिभा आ प्रभावी लोक सभ छथि जे मेला लेल समर्पित छथि मुदा व्यवस्था व्यक्ति आधारित नै हो ताहि दिशा मे काज हेबाक चाही. जय मैथिली!
— रूपेश त्योंथ


text:
पटना। पथ निर्माण मंत्री प्रेम कुमार विधानसभा मे कहला जे एशियन डेवलपमेंट बैंक (एडीबी) क सहायता स प्रदेश मे 1880 किमी सड़क क सुदृढ़ीकरण आ चौड़ीकरण कैल जाएत। मंत्री कहला जे 1315 किमी राज्यपथ क निर्माण पूरा कैल जा चुकल अछि आ राष्ट्रीय उच्च पथ पर राज्य सरकार एखनधरि 711.97 करोड़ खर्च केलक अछि। मंत्री कहला जे एडीबी क सहायता स प्रथम चरण मे 1880 किमी मे स 820 किमी सड़क पर काज कराउल जा रहा अछि। बिहटा-सरमेरा राज्य पथ संख्या-78 पर 21 मार्च स काज शुरू भ रहल अछि। सरैया-मोतीपुर राज्यपथ संख्या 86 क लेल निविदा निकालल जा रहल अछि। ओ कहला जे फरवरी 2010 तक 1315 किमी राज्य उच्च पथ क निर्माण भ चुकल अछि। पिछला चारि वर्ष मे 612 करोड़ क लागत स 1545 किमी राष्ट्रीय उच्च पथ क रख-रखाव क काज पूरा कैल जा चुकल अछि। प्रेम कुमार कहला जे मुख्यमंत्री सेतु निर्माण योजना क तहत 1505 पुल क निर्माण कराउल जा चुकल अछि।
मुख्य पृष्ठ समाद विशेष एडीबी क सहायता स बनत 1880 किमी सड़क


text:
वैश्विकग्राम मे बदलि गेल दुनिया, संस्कृत साहित्य लेल समस्त पृथ्वी परिवार : कुलाधिपति
कामेश्वर नगर लिखलक इतिहास, एक दिन मे दू ठाम दीक्षांत
एलएमएनयू मे छठम त केएसडीएसयू में पांचम दीक्षांत समारोह संपन्न
ज्योति श्रीवास्तव/सावित्री कुमारी
दरभंगा । कामेश्वर नगर बुधदिन इतिहास लिख देलक। एकहि परिसर मे एकहि दिन राज्यपाल सह कुलाधिपति रामनाथ कोविंद दोटा विश्व विद्यालयक छात्र कए दीक्षांत आशिर्वाद देलथि। एहि अवरसर पर ललितनारायण मिथिला विश्व विद्यालय मे केंद्र सरकार क नव शिक्षा नीति क अध्यक्ष प्रो जगमोहन सिंह राजपूत दीक्षांत भाषण देलथि त कामेश्चर सिंह संस्कृत विश्व विद्यालय मे सम्पूर्णानन्द संस्कृत विवि, वाराणसी क पूर्व कुलपति प्रो0 अभिराज राजेन्द्र मिश्र दीक्षांत भाषण देलथि।
देश क कईटा शहर मे अनेक विश्वविद्यालय अछि मुदा वार्षिक दीक्षांत समारोह एक संग सब विश्वविद्यालय मे हो, एहन प्राय: नहि होइत अछि। दरभंगा मे सेहो एहि स पूर्व ललित नारायण मिथिला विश्वविद्यालय मे पांचटा आ कामेश्वर सिंह दरभंगा संस्कृत विश्वविद्यालय मे चारिटा दीक्षांत समारोह भेल अछि। मुदा एकहि दिन दूनू ठाम दीक्षांत समारोह क आयोजन पहिल बेर भेल। इ रिकार्ड दूनू विश्वविद्यालय एक राष्ट्रीय स्तर पर चर्चा मे आनि देलक अछि। एकहि परिसर मे दूटा विश्वविद्यालय आब पटना मे सेहो अछि, मुदा देश मे इ पहिल परिसर अछि। दरभंगा महाराज डा कामेश्वर सिंह क सदाशयता आ हुनकर अनन्य शिक्षा प्रेम क परिणाम अछि जे एक किलोमीटर क विशाल परिधि मे दूनू विश्वविद्यालय अछि।
बुधदिन कुलाधिपति सह राज्यपाल करीब पांच घंटे क दरभंगा प्रवास क दौरान दूनू विश्वविद्यालयों मे आयोजित दीक्षांत समारोह क साक्षी बनलाह। ओ विश्वविद्यालय दिस स कैल जा रहल कार्य क सराहना करैत लोकोपयोगी आ युगानुकूल बच्चा कए प्रशिक्षित करबाक आह्वान केलथि।
कामेश्वरसिंह दरभंगा संस्कृत विश्वविधालय मे आयोजित पञ्चम वार्षिक दीक्षान्त समारोह 2016 कए संबोधित करैत कोविन्द कहला जे संस्कृत शिक्षा आइ सेहो प्रासंगिक अछि एहि मे स्वरोजगार क संभावना व्याप्त अछि। आवश्यक्ता अछि संस्कृत शिक्षा कए सरल, सुबोध आ सर्वजन संवेद्य बनेबाक। ओ कहला जे हिन्दी, अंग्रेजी आ अन्य क्षेत्रीय भाषा क माध्यम स एकरा लिपिबद्ध कैल जाये, ताकि एकर महत्वपूर्ण तथ्य स जन मानस परिचित भ सकए। ओ कहला जे इ तकनीकि तथ्य अछि जे संस्कृत भाषा कम्प्यूटर क सुविधा क दृष्टि स सेहो अत्यंत वैज्ञानिक आ उपयोगी पाउल गेल अछि। हमर भारतीय संस्कृति क संपूर्ण जीवन क प्रतिनिधत्व करनिहारि संस्कृत भाषा विश्व क सर्वाधिक संपन्न भाषा अछि। विश्व क ज्ञान आ विज्ञान स संपूर्ण विषय संस्कृत-साहित्य मे समाहित अछि। संस्कृत साहित्य समस्त पृथ्वी कए परिवार मानलक अछि। इतिहास साक्षी अछि जे चारित्रिक शिक्षा आ शांति लेल समस्त विश्व, भारत दिस देखैत रहल अछि।
कामेश्वर सिंह दरभंगा संस्कृत विश्वविधालय के कुलपति डॉ0 देव नारायण झा कहला जे 1556 ई0 मे मुगल शासक अकबर स दान स्वरूप प्राप्त भेल एहि भूमि पर महाराजाधिराज कामेश्वर सिंह संस्कृत विद्या कए संरक्षण आ संबर्धन लेल जमीन आ भवन दान देलथि। तत्कालीन राज्यपाल डॉ0 जाकिर हुसैन आ मुख्यमंत्री श्रीकृष्ण सिंह 30/03/1960 कए एहि दान कए स्वीकार केलथि आ एहि विवि क स्थापना भेल। इ विवि प्राच्य विद्या क क्षेत्र मे विस्तृत काज केलक अछि। नौटा छात्र कए कुलाधिपति स्वर्ण पदक प्रदान केलथि। जाहि मे विनित कुमार झा, रमेश कुमार, कुमार गौरव, राजीव कुमार रंजन, कृष्णानंद झा, पिन्टू कुमारी, गोविन्द झा, कुन्दन कुमार शामिल छथि। कार्यक्रम क प्रारंभ मे कुलाधिपति सहित मंचस्थ अतिथि सब महाराजा डॉ0 कामेश्वर सिंह क तैल चित्र पर माल्यार्पण केलथि।
एहि स पूर्व ललित नाराययण मिथिला विश्वविधालय मे आयोजित दीक्षांत समारोह मे अध्यक्षीय संबोधन मे कुलाधिपति रामनाथ कोविन्द कहला जे संस्कृति आ परम्परा स प्राप्त ज्ञान आ प्रज्ञा कए पुन: प्रतिष्ठापित करब हमर सबहक दायित्व अछि। हम सब तकनीकि विकास क दौड़ स गुजरि रहल छी। पूरा दुनिया वैश्विक ग्राम मे बदलि चुकल अछि। जरूरत एहि गप क अछि जे हमरा सब कए निश्चित रूप स तकनीकि दक्षता विकसित करबाक चाहि। संगहि परस्पर सूचना क अदान-प्रदान सेहो। आइ औद्योगिक समाज मे सूचना महत्वपूर्ण बनि गेल अछि। एहन मे हमरा सब कए ध्यान देबाक अछि जे कहीं हमर प्रज्ञा आ ज्ञान सूचना क अम्बार हेरा नहि जाये।
मिथिला क प्राचीन इतिहास क चर्च करैत कुलाधिपति कहला जे इ भूमि आदि काल स दार्शनिक, संत आ विद्ववान क कर्म भूमि रहल अछि। पिछला 45 साल मे इ विवि सर्वतोमुखी विकास केलक अछि। महिला प्रौद्योगिकी संस्थान क स्थापना विश्वविधालय लेल उपलब्धि अछि। आधुनिक्तावाद क एहि युग मे विश्वविधालय आ कॉलेज क कामकाज क कम्प्यूट्रीकरण आवश्यक अछि। ई-लाईब्रेरी आ ई-लनिंज़्ग समय क मांग अछि। ओ अपन संबोधन मे पारम्परिक शिक्षा प्रणाली क परिध स आगू व्यावसायिक शिक्षा पर सेहो बल देबा पर जोर देलथि।
राज्य क भूमि सुधार आ राजस्व मंत्री डॉ0 मदन मोहन झा कहला जे एहि संस्थानक शिक्षा क क्षेत्र योगदान बहुत सराहनीय रहल अछि। कुलपति डॉ0 साकेत कुशवाहा प्रतिवेदन पेश करैैत कहला जे विवि क विशिष्ट पहचान कायम करबाक दिशा मे प्रशासन प्रयत्नशील अछि। विभिन्न व्यावसायिक पाठ्क्रम क गुणवत्ता कए स्तरीय बनेबाक प्रयास जारी अछि। एहि अवसर पर ओ दरभंगा महाराज क शिक्षा प्रेम क सेहो चर्चा केलथि। संगहि नैक ग्रेडेशन आ सूचना क अधिकार मे भेटल प्रमाण पत्र क सेहो जिक्र केलथि। ओ कहला जे जे बिहार आ झारखंड मे केवल लनामिविवि कए इ पुरस्कार भेटल अछि।
एहि अवसर पर कुलाधिपति क हाथ स 23गोट छात्र-छात्रा कए गोल्ड मेडल स पुरस्कृत कैल गेल। जाहि मे बॉयोटेक्नोलॉजी क ट्विंकल, रसायन शास्त्र क आनंद मोहन झा, गणित क हंस के सरी गुडकेस, फि जिक्स क नवीन कुमार सिंह, जूलोजी क चित्रा भारद्वाज, अंगरेजी क शालिनी चौधरी, हिंदी क आरके कॉलेज मधुबनी क अमित कुमार,एहि कॉलेज स मैथिली क गोपाल कुमार, पीजी म्युजिक क मुकुल आनंद, फिलॉसाफी क मनीष कुमार रस्तोगी, संस्कृत क ज्योत्सना कुमारी, उर्दू क रिफत जहां, अर्थशास्त्र क दीपक कुमार राय आ अंकिता कुमारी, भूगोल क ईशा झा, इतिहास क अनुराधा कुमारी, गृह विज्ञान क दिलीप कु मार ठाकुर, राजनीति विज्ञान क आरबी कॉलेज दलसिंहसराय क विवेक कुमार चौधरी, मनोविज्ञान क समस्तीपुर कॉलेज समस्तीपुर क अमित कुमार, समाज शास्त्र क फातमा नुजहत, एमबीए क त्रिलोक कुमार, एमएड क मो. शमीम हैदर आ रसायन शास्त्र क आनंद मोहन झा शामिल छथि। बॉटनी क सीएम साइंस कॉलेज क सुप्रिया आ कॉमर्स क जीडी कॉलेज बेगूसराय क श्रृष्टि अनुपस्थित छलीह।


text:
सहरसा। 10 नवम्बर।
केंद्र सरकार दिस स' अमान्य घोषित कायल गेल 500 आर 1000 टक्का के नोट बदलबाक लेल रिजर्व बैंक ऑफ इंडिया कमर कैस लेना अछि। ऐहिक लेल रिजर्व बैंक द्वारा खास व्यवस्था कायल गेल अछि। कैल्ह बुधवार दिन आरबीआई ट्वीटर के माध्यम सँ बयान जारी करि कहलनि कि जनता के लेल सभ बैंक शनिवार, 12 नवंबर आर रविवार, 13 नवंबर क' सेहो खुजल रहत।
गौरतलब अछि कि प्रधानमंत्री नरेन्द्र मोदी सेहो देश के नाम अप्पन संबोधन म' सभ बैंक सँ नव बदलाव म' सहयोग करबाक अपील केना छल। अपने क' बता दी की इ व्यवस्था केवल एहिशनिवार आर रविवार लेल कायल गेल अछि। रिजर्व बैंक के चीफ जनरल मैनेजर राजिंदर कुमार दिस से जारी बयान म' कहल गेल अछि कि आम लोग सभक बैंकिंग लेनदेन केर जरूरत क' देखैत शनिवार आर रविवार क' सेहो बैंक खुजल रहत।


text:
समस्तीपुर: विगत किछु बरख सं मैथिली फिल्म निर्माण मे तेजी देखल गेल अछि. मैथिली फिल्म उद्योग स्थापित हो ताहि लेल एक दिस फिल्म निर्माता-निर्देशक लोकनिक प्रयास जारी अछि त' दोसर दिस दर्शक बाट ताकि रहल अछि एहन मैथिली फिल्म कें जे ओकरा बेस मनोरंजक आ सार्थक लगैक. एही प्रयास हेतु फिल्म निर्माण क्षेत्र मे आगू अएलाह अछि नरेश मंडल. मैथिली फिल्म 'अपन प्रेम' बनेबाक घोषणाक संगहि ओ फिल्म निर्माण कंपनी 'आनंद फिल्म प्रोडक्शन हाउस' शुरू केलनि अछि. समस्तीपुर स्थित एहि फिल्म कंपनी कार्यालयक उद्घाटन किछु दिन पूर्व स्थानीय विधायक अख्तरूल इमाम शाहिन हक केलनि.
निर्देशक नरेश मंडल जनओलनि अछि जे मिथिला मे फिल्म प्रोडक्शन कंपनी रहने लोक कें फिल्म निर्माण लेल मुंबई जेबाक जरूरति नै हेतनि आ एहना मे समय-श्रम आ धन कें बचाओल जा सकत आ नीक सं नीक मैथिली फिल्म निर्माणक बाट फुजत.
ज्ञात हो जे नरेश कतेको धारावाहिक हेतु पोस्ट प्रोडक्शन हेड केर रूप मे काज क' चुकल छथि. ओ एक बांगला आ एक नेपाली फिल्म सं सेहो जुड़ल रहल छथि. लगभग सात बरखक फिल्म ओ टीवी केर कार्य अनुभव ल' अपन भाखा मे फिल्म निर्माणक नियार मे जुटल नरेश सं बेस आशा कएल जा सकैत अछि. तखन देखबाक चाही ई अपन पहिल मैथिली फिल्म सं लोकक कतेक प्रेम पबै छथि आ हिनक कटिबद्धता कतेक रंग अनैए. हिनका मिथिमीडिया दिस सं अशेष शुभेच्छा.


text:
छपरा/सीवान। बिहार मे पुलिसकर्मी कए आब वर्दी भत्ता क रूप मे चार हजार टका अलग स भेटत, ताकि ओ अपन नाप क वर्दी पहनि सकथि। मुख्यमंत्री नीतीश कुमार क कहब अछि जे एहि स बिहार पुलिस सेहो सेन्ट्रल पुलिस क भांति चुस्त दुरुस्त आ स्मार्ट देखबा मे आउत। छपरा पुलिस लाइन मे बिहार पुलिस मेंस एसोसिएशन क 19म अधिवेशन क उद्घाटन करैत मुख्यमंत्री कहला जे प्रदेश क पुलिस तंत्र आ जवान क दशा सुधारबाक प्रयास भ रहल अछि, किछु अधिकारीक लापरवाही क कारण एखन धरि अपेक्षित मुकाम तक नहि पहुंच सकलहुं अछि। ओ कहला जे पुलिस बल मे जवान क भारी कमी अछि, प्रति वर्ष बहाली क प्रक्रिया चलबाक चाही, मुदा दुर्भाग्य स इ नहि भ सकल अछि। बहाली क प्रक्रिया शुरू होइते अड़ंगा लागि जाइत अछि। ओ कहला जे पुलिस क ऊपर बहुत पैघ जिम्मेदारी होइत अछि। हम बुझैत छी जे संख्या बल कम अछि, बिहार मे एक लाख क आबादी पर करीब 70टा पुलिसकर्मी छथि जखन कि राष्ट्रीय आंकड़ा एक लाख पर 124 पुलिस बल क अछि। नीतीश कुमार कहला जे आब पुलिस कए छह महीना क लेल विराम भत्ता पूरा दर पर भेटत। प्रति वर्ष 25 लाख क राशि पुलिस सहायता कोष मे देल जाएत। पुलिस महानिदेशक नीलमणी कहला जे प्रतिकूल परिस्थिति बावजूद परिणाम सकारात्मक अछि। हमरा सब कए आओर सुविधा देल जाए त काज आओर ठीक होएत।
दोसर दिस सीवान क एकता इण्डोर स्टेडियम मे कार्यकर्ता कए संबोधित करैत नीतीश कुमार कहला जे ककरो परिवार क त ककरो कनियाक चिंता अछि, मुदा हमरा बिहार क चिंता अछि। नौ करोड़ जनता हमर परिवार छी आ बिहार सबटा बेटी हमर बेटी जेकां छी, जेकर पढाई स ल कए विवाह तक क चिंता हमरा अछि। नव बिहार विकसित भ रहल अछि, एकरा बनेबा लेल सब कए जुटब जरूरी अछि। बिखरल समाज स विकसित बिहार नहि बनत, अहांक सहयोग आ समर्थन भेटत तखने 2015 मे बिहार विकसित प्रदेश बनत, हम तखने आराम स बैसब।
4 हजार वर्दी भत्ता भेटत पुलिस कर्मीं कए
छपरा/सीवान। बिहार मे पुलिसकर्मी कए आब वर्दी भत्ता क रूप मे चार हजार टका अलग स भेटत, ताकि ओ अपन नाप क वर्दी पहनि सकथि। मुख्यमंत्री नीतीश कुमार क कहब अछि जे एहि स बिहार पुलिस सेहो सेन्ट्रल पुलिस क भांति चुस्त दुरुस्त आ स्मार्ट देखबा मे आउत। छपरा पुलिस लाइन मे बिहार पुलिस मेंस एसोसिएशन क 19म अधिवेशन क उद्घाटन करैत मुख्यमंत्री कहला जे प्रदेश क पुलिस तंत्र आ जवान क दशा सुधारबाक प्रयास भ रहल अछि, किछु अधिकारीक लापरवाही क कारण एखन धरि अपेक्षित मुकाम तक नहि पहुंच सकलहुं अछि। ओ कहला जे पुलिस बल मे जवान क भारी कमी अछि, प्रति वर्ष बहाली क प्रक्रिया चलबाक चाही, मुदा दुर्भाग्य स इ नहि भ सकल अछि। बहाली क प्रक्रिया शुरू होइते अड़ंगा लागि जाइत अछि। ओ कहला जे पुलिस क ऊपर बहुत पैघ जिम्मेदारी होइत अछि। हम बुझैत छी जे संख्या बल कम अछि, बिहार मे एक लाख क आबादी पर करीब 70टा पुलिसकर्मी छथि जखन कि राष्ट्रीय आंकड़ा एक लाख पर 124 पुलिस बल क अछि। नीतीश कुमार कहला जे आब पुलिस कए छह महीना क लेल विराम भत्ता पूरा दर पर भेटत। प्रति वर्ष 25 लाख क राशि पुलिस सहायता कोष मे देल जाएत। पुलिस महानिदेशक नीलमणी कहला जे प्रतिकूल परिस्थिति बावजूद परिणाम सकारात्मक अछि। हमरा सब कए आओर सुविधा देल जाए त काज आओर ठीक होएत।


text:
Sunday, December 17, 2017
किछु ने फुरैए
प्रस्तुत अछि, छिआनबेअम सगर राति दीप जरयमे पठित पहिल कथा-
किछु ने फुरैए
अढ़ाइ मासपर गोपीलाल इलाज करा कऽ पटनासँ घुमल छल। पटनाक इलाज सुनि अचरजो लागल आ खुशियो भेल। अचरज ई जे पटना सन शहरमे अढ़ाइ मास तक रहि, गामक एकटा अदना आदमी अपन शरीरक इलाज करौलक। मुदा ई तँ गामक उपलब्धि भेबे कएल तँए खुशी भेल। जे गोपीलाल दू पीढ़ीसँ, अंग्रेजक जमानासँ लऽ कऽ आइ धरि गामक चौकीदारक रूपमे जिनगी बितौलक ओ आइ केतए अछि, तँए कनी बुझैक जिज्ञासा सेहो भेल। तैसंग ईहो भेल जे समाजक रूपमे अपनो किछु दायित्व बनैए। गोपीलालसँ भेँट करए, पटनासँ एलाक दोसर दिन गेलौं।
गोपीलालकेँ भीतघर। ओना, दरबज्जो भीतेक अछि, बड़ सुन्नर, बड़ बेस, दस गोरेक बैइसैबला। दरबज्जा खाली देख मन झुड़झुड़ा गेल। झुड़झुड़ा ई गेल जे भरिसक गोपीलाल बेमारी लइये कऽ घुमल अछि, जँ दऽ कऽ घुमल रहैत तँ दरबज्जापर रहितए। मुदा जखन भेँट करए एलौं, तखन बिनु भेँट केने घुमबो केहेन हएत। तहूमे जँ अढ़ाइ मासमे रोग आरो मोटा गेल होइ तखन तँ आरो जरूरी भेँट करब भाइये जाइए। फेर भेल जे डॉक्टर लग रहि रोग मोटा जाएत, तँ ऐमे डॉक्टरक कोन दोख। ओना, अपनो दोख नहियेँ। जेते चीनी देबै तेते ने मीठ हेतइ। आ जँ नहियेँ देबै, आकि थोड़े-थाड़ चीनी देबै आकि नूनू मिला देबै ई तँ अपन भेल किने। दस रंगक दवाइ जहिना दस रंग काज करैए, तइमे कोनो जरूरी छइ जे मलेटरी जकाँ कतार बन्दी चलए। तीर्थ स्थानक मेला छी, लोकक भीड़ रहबे करत, तइमे ऍंड़ी-दौड़ी लगबे करत किने। तहूमे डॉक्टर रोग छोड़बैबला दवाइ तँ नहि छी, तखन दोखे किए...। तैबीच जीबछ भायकेँ देखलयैन जे गोपीलालक भेँट करए ओहो आबि रहला अछि।
जीबछ भायकेँ देख मनमे आरो हूबा भेल। फरिक्केसँ बजलौं-
“गोर लगै छी जीबछ भाय।”
दरबज्जेपर ठाढ़ रही, पारखी जीबछ भाय बुझि गेला। कहलैन-
“ऐठाम किए ठाढ़ छह?”
कहलयैन-
“दरबज्जा देख धकमका गेलौं?”
रेहल-खेहल जीबछ भाय छथिये, धड़धड़ाइत आँगन दिस बढ़ैत बजला-
“अखन अँगने ने दरबज्जो बनि गेल अछि। तखन तँ एतबे परहेज करब जे चारि डेग पाछूए-सँ हिया कऽ देख लेब जे कोन गप केकरा मुहेँ केहेन चलि रहल अछि, तइ अनुकूल अपनाकेँ समाहित करब।”
जीबछ भाइक विचार नीक लागल। पाछू-पाछू विदा भेलौं। अँगनाक मुहसँ चारि डेग पाछुए रही कि पुबरिया घरक ओसारक एक भागक चौकीपर बैसल गोपीलालकेँ देखलयैन आ दोसर भागमे आठ-दसटा बैसल स्त्रीगण। बेसीकाल सँ बैसल स्त्रीगण सबहक दरबारमे गोपीलालक बेमारीक विचार तर पड़ि गेल छल आ अपन-अपन जिनगीक गप चलि रहल छल।
जीबछ भाय आगूमे ठमैक कऽ ठाढ़ होइत आँखिक इशारासँ हमरा सचेत केलैन। भोजपुरवाली आ सुपौलवालीक बीच अपन-अपन मातृभूमिक बड़ाइ दुनू गोरे अपना-अपना ढंगे करैत छेली, जइ बीच भाषा आबि झगड़ा ठाढ़ केने छल। छुच्छे मुँहक गप झूठो भऽ सकैए मुदा जे लिखितमे अछि ओ केना झूठ हएत। दुनूकेँ अपन-अपन पढ़ल रहबे करैन। जखने भाषा औत तखने भोजन औत आ जखने भोजन औत तखने ओकर सुआद सेहो एबे करत। सुआद अबिते भोजपुरवाली बजली-
“मिरचाइक सुआदक जेवरात ओकर तीतपन छिऐ।”
सुपौलवालीकेँ अनसोहाँत लगलैन। अनसोहाँत ई लगलैन जे जँ मिरचाइक सुआदकेँ ‘तीत’ कहबै तँ करैलाक सुआदकेँ की कहबै? बजली-
“अपना मनक मौजी आ बौहकेँ कहलौं भौजी..! अहींटा केँ कहलासँ नइ ने हएत।”
ओना, कहा-कहीमे आठो-दसो स्त्रीगण दस दिस छिड़ियाल तँए अपना बेथे सभ बेथाएल। जइसँ चुपा-चुपी पसरले छल, मुदा ई दुनू[1] अपन राग-तान तँ पकड़नहि छेली...।
खखास करैत जीबछ भाय अँगना पहुँचला, आ बिनु खसासे जीबछ भाइक पीठपर अपनो पहुँचलौं।
आठो-दसो स्त्रीगणकेँ बैसल देख बजलौं-
“जीबछ भाय, लोकमे काफी जागरूकता आबि गेल। एना जँ बर-बेमारीमे जिगेसा-बात हुअए तँ तेलोसँ चिक्कन हएत किने?”
‘तेल’क नाओं सुनि तिलियाइत जीबछ भाय बजला-
“कोन तेलसँ केते चिक्कन हएत से कहाँ कहलह, जे खाइबला तेलसँ चिक्कन हएत कि पीबैबलासँ, आकि मालिस करैबला तेलसँ हएत कि देह-हाथमे सभदिन लइबलासँ। मुदा अखन एकरा छोड़ह।”
चामक मुँह छीहे बजबजा गेल। ओना, चामोक मुँह चान सन सेहो अछि मुदा से नहि, बजा गेल-
“जीबछ भाय, जँ सोझे महककेँ एना छोड़ैत जेबै, सेहो नीक नहियेँ।”
हमर बातसँ जीबछ भायकेँ कुवाथ नइ भेलैन। मुस्की दैत बजला-
“सभ दिन तोहू अनाड़ी-के-अनाड़ीए रहि गेलह..!”
जीबछ भाइक मुहेँ ‘अनाड़ी’ सुनि मनमे परपन शुरू भेल। मन हरियाए लगल, खुशियाए लगल। जइसँ जेहने खुशी मनमे खुशियाएल तेहने ठोरसँ निकलल-
“दुनियाँमे जेते ढोल अछि भाय, ओते तँ बजौनिहारो ने अछि।”
ओना, जहिना बहैत धारमे सड़लसँ पाकल धरि सभ-पानि एकेगतिये भँसियाइत चलैए तहिना सड़लसँ पाकल धरि सबहक रस्तो नमहर अछि किने। तँए, सभकेँ एक्के गुण-धरम मानल जाएत..?
बजैत-बजैत जीबछ भाय बिच्चे धारमे रूकि गेला। पाछूसँ धकियबैत बजलौं-
“भाय साहैब, बिच्चे पाँतरमे किए रूकि गेलौं, गाड़ीक पेट्रोल सठि गेल?”
जहिना हम धकियौने छेलिऐन तहिना ओहो धकियबैत बजला-
“अपन एकटा बात बीचमे आबि गेल से पहिने कहै छिअ। पैछला बातकेँ ताबे पराग्राफ बना थामह। एक दिन कानमे टनकी उठल। हहाइत-फुहाइत जा ओछाइपर पड़ि रहलौं। पड़ल देख पत्नी जोरसँ बजली- ‘की भेल?’ बगले घरक दोसर गोरे रस्तेपर ठाढ़ सुनली, ओहो कनी जोर लगा बजली। सौंसे टोल समाचार पसैर गेल। काने टनक छल। एके-दुइये सतरहटा जनानी जिगेसा करए पहुँचली। पुरुख सुनला कि नहि, मुदा एको गोरे नइ पहुँचला। अपन जिगेसा छल तँए सबहक बातक संग विचारो सुनए पड़त। सतरहो गोरे सतरह रंगक दवाइ बता देलैन। तखन बुझि पड़ल जे दुनियाँमे कोनो साइंस बढ़ल तँ ओ मेडिकल साइंस बढ़ल। जेते मनुख तेते डॉक्टर..! बता तँ देलैन मुदा एकटा भेटत हिमालय पहाड़मे आ दोसर भेटत जगरनाथ लगहक समुद्रमे, मुदा आनत के? लंकासँ जे हनुमानजी आमक आँठी-सभ फेकलैन, से रोपने के केते अछि..!”
जीबछ भाइक बात सुनि जेना अपनो मनमे भेल जे दुनियाँक साए बेबकूफमे एकटा हमहूँ छी, जे एलौं हेन गोपीलालक बीमारीक जिगेसा करए आ सुनि रहल छी मौग-मेहरीक इलाज..!
ओना, सौंसे ओसार भरल लोक छल तँए किछु बजलौं नहि, तैबीच जीबछ भाय गोपीलालकेँ पुछलखिन-
“गोपी, रोगक की हाल?”
गोपीलालक मन रोगसँ रोगियाएल छल आकि लोक देख मन सोगियाएल छल से तँ गोपीलाल जानए। मुदा अनजानमे आकि जानि कऽ गोपीलाल बाजल-
“भाय साहैब, किछु ने फुरैए..!”
गोपीलालक बात सुनि जीबछ भाय चौंकला। मनमे फुटलैन- ‘अरे बाप! ई तँ परती खेतक भाँजमे पड़ि गेलौं! ओ हमर अगुताइ मानत..?’
जीबछ भाय बजला-
“गोपी, अखन अपनो चैन नइ छी आ बहुत लोक बैसलो छैथ, तँए अखन छुट्टी दएह। काल्हि तँ कनी मधबनी जाएब, परसू भिनसुरके पहर आबि सभ गप करब।”
जीबछ भाय तँ कनछी काटि कौल्हुका भॉंज मेटा लेलैन मुदा असगरे जीबछ भाय नइ ने छैथ, अपनो छी किने। मनमे उठल- एक तँ जिगेसा करए एलौं, सेहो जँ नीक जकाँ नहि कऽ पेलौं तखन एबे किए केलौं। गोपीलालकेँ की कहबै? मुदा लगले फेर भेल जे जखन जिगेसा करए एलौं, तखन जँ जिज्ञासु मनमे बिनु धाराक धारक चहटी जकाँ प्रवाहे रूकि जाएत तखन धरियाएत केना? बजलौं-
“गोपीलाल, जीबछ भाइक परसुका भाँज भेलैन आ हमर कौल्हुका रहल।”
दुनू हाथ जोड़ने गोपीलाल ओसारपर ठाढ़े रहल दुनू गोरे विदा भेलौं।
आँगनसँ निकैलते जीबछ भाय बजला-
“श्याम, गोपीलालक वंशक खेरहा केते बुझल छह?”
जीबछ भाइक बात सुनि दलिदर भीखमंगा जहिना बजैए जे तीन दिनक भूखल छी, तोहूसँ टपैत बजलौं-
“भाय साहैब, गोपीलालकेँ सोझे बुझै छी जे गामक चौकीदारो छी आ घरो गामेमे अछि।”
गोपीलाल गामक चौकीदारक पीढ़ीमे दोसर नम्बरमे छैथ। पहिल नम्बरपर हुनकर पिता रहथिन जे अंग्रेजक हुकूमतक समए नियुक्त भेल छला। निम्न जातिक परिवार, कहैले पनरह रूपैया दरमाहा रहैन मुदा ओ रहै बेठेकान, एक तँ मासे-मास भेटै नहि, दोसर- सरकारी तंत्रसँ जुड़ल सेहो नहि रहै, सर्किलक हिसाबसँ असेसर होइत रहै जे ओइ क्षेत्रक जमीनदार सबहक परिवारसँ जुड़ल रहैत। चौकीदारी टैक्सक रूपमे गामक किसान सभसँ तसीलल जाइत आ चौकीदारकेँ दरमाहाक रूपमे भेटैत छल। पहचानक रूपमे एकटा मुरेठाक कपड़ा सेहो देल जाइत रहइ।
पहिल पीढ़ीक अन्त भेल, देशो अजाद भेल। मुदा ओ ओहिना-के-ओहिना, माने जेहने जिनगी जीबै छल तेहने रहि गेल। ओही चौकीदारक दोसर नम्बरक माने दोसर पीढ़ीक चौकीदार गोपीलाल छी।
स्वतंत्र भेला पछाइत देशमे उथल-पुथल भेबे कएल। किछु ऊपर उठल, किछु निच्चॉं धँसल। मुदा जे भेल, जेतए भेल...।
गोपीलाल जेहने छोट खुट्टीक तेहने देहोक एकहारा तँए जुआनो होइमे देरी लगलैन आ जुआन भेला पछाइत जुआनियोँ बेसी दिन टिकबे केलैन अछि। जँ जन्म-कुण्डली ठीक-ठाक रहितैन तँ आठ बर्ख पहिनहि सेवा-निवृत्ति भऽ गेल रहितैथ, मुदा से नहि, अड़सैठ बर्खमे चलितो गोपीलालक अखन तीन साल नोकरी आरो बाँकी छैन।
दोसर दिन, भिनसुरका पहरक चाह-पान केला पछाइत जखन दिनक रूटिंग मिलेलौं तँ काजक सूचीमे पहिल नम्बर गोपीलालक बेमारीक जिगेसा करब छल। जे उचितो छल। जीवनमे जहिना भोजनकेँ प्रमुखता रहितो बेमारीकेँ प्रमुख मानल जाइए तहिना, बेमार गोपीलालक जिगेसा करबकेँ प्रमुख मानि विदा भेलौं।
संजोग नीक बैसल। महिला जगतकेँ भानस-भात, नोकरी-चाकरी करैक पहर रहने गोपीलालक ऐठाम मेला-ठेला जकाँ भीड़-भार कम छेलैन्हे। अनुकूल मौसम पेब मन खुशी भेल जे भरि पोख गप-सप्प करैक सुसमय भेटल।
जइ चौकीपर गोपीलाल बैसल छल तहीपर जा बैसलौं। ओना, गोपीलालक नातिन कुरसी अनलक, भाय! बेमारीक अवस्थामे जँ डॉक्टर-ओकील जकाँ बैसैक कुरसी तकता तखन तँ भेल रोगक इलाज! ओना, अपना ऐठाम एहनो तँ धारणा बनल ऐछे जे पैघसँ पैघ रोगकेँ छुतहा रोग[2] बुझि लोक रोगी लग जाइसँ परहेज करए चाहैए। चौकीपर बैसिते गोपीलाल बजला-
“भाय साहैब, किछु ने फुरैए..!”
गोपीलालक बात सुनि मन पड़ल जे काल्हियो यएह बात गोपीलाल बाजल छल आ आइयो यएह बात बाजल। जरूर किछु तेहेन विचार रोगक जड़िमे अछि जे बेर-बेर गोपीलालक मनमे अँकुर रहल छइ। ओना, अँकुरो-अँकुरोमे अन्तर अछि। तँए केकरो डिम्ही, केकरो अँकुर, केकरो अँखुआ आ केकरो गाछ कहले जाइए, तँए केकरो केलहा मन पड़ै छै तँ केकरो करैक इच्छा मन पड़ै छै आ केकरो संकल्पित काज पछुआइत देख मन पड़ै छइ। खाएर जे छै, जेतए छइ से तेतए छइ, ऐठाम गोपीलालक बात अछि।
बजलौं-
“गोपी, अपने तँ अनुभव करैत हेबह ने जे एना किए पछड़लौं?”
हमरा पुछैसँ पहिनहि गोपीलालक मन बेसी बेथित रहै आकि पुछला पछाइत भेलै, ई गोपीलाले जानत, मुदा तैयो हुब-हुबाइत बाजल-
“भाय साहैब, जखन पुछलौं तँ सभ बात कहिये दइ छी।”
बजैत-बजैत बिच्चेमे पत्नीपर गरैज उठल-
“भाय साहैबकेँ एक घन्टासँ बेसी एना भऽ गेलैन आ हिनका चुल्हिकेँ लोहारक लोहा छुबि देने छैन!”
हमरा रोचे आकि घरबलाक रोचे बेचारी नातिनक हाथे लगले दू कप चाह पठा देली।
एक घोंट चाह पीब गोपीलाल अपन दहीन हाथ देखबैत बाजल-
“भाय साहैब, ऐ हाथसँ बहुत काज जिनगीमे केलौं।”
काजक चर्च होइते बजा गेल-
“वाह, वाह बहादुर।”
पहड़िया बहादुर बुझि आकि अपन बहादुरी बुझि गोपीलाल बाजल-
“जहिना बाबू पनरह रूपैआक नोकरीक संग परिवारो देलैन तहिना हमहूँ आइ धरि निमाहैत एलौं। भाय सभ छँटगर होइत गेल, परिवार अलग करैत गेल। पाँचटा अपनो बेटा-बेटीकेँ पोसि-पालि, बिआह-दान करा देलिऐ।”
बजलौं-
“यएह सभ ने परिवारकेँ जीवित रखैक जीवन देब भेल। अही जीवनसँ ने परिवारक संग समाजो जीबैए, जैपर समाजक नींव सेहो ठाढ़ होइए।”
गोपीलाल पाशा पलैट बाजल-
“भाय साहैब, जहियासँ नोकरी शुरू केलौं, तहियासँ कि कोनो एक्केटा हुज्जैत भेल, बुझि पड़ैए जेना गाममे सभसँ हुजतिया हमहीं छी। जेना हम सभ आन देशक लोक होइ तहिना ने अपनो देशमे गुलामीक गनजन होइते अछि।”
गोपीलालक विचारधारा देख मनमे भेल जे भरिसक गोपीलालक सभ रोग छुटि गेल अछि। बजलौं-
“से की?”
गोपीलाल बाजल-
“पनरह रूपैआक नोकरी आइ पनरह हजार भेल, से कि अहिना भेल। नीक जकाँ ते मन नइ अछि मुदा सात-आठ बेर जहल जरूर गेल हएब। ओना जहलोमे कम दुर्गैत भेल सेहो नहि। जहिना नरकोमे ठेलम-ठेल होइए तहिना जहलोमे भेल। चिन्हरबा चोर सभकेँ जखैन सोझा पड़ियै आ कि चारिटा गारि ओहो पढ़ए आ चारिटा हमहूँ पढियै।”
बजलौं-
“एक्के घरमे सभ रहै छेलहक?”
गोपीलाल बाजल-
“सरकारक ने जहल छी, सभकेँ ने एक्के रंग अधिकार अछि।”
गोपियेलालक बातकेँ उनटबैत बजलौं-
“गोपी, ई नहि बुझि पेलौं जे किए कहलह जे किछु ने फुरैए?”
जेना गोपीलालो अपन बात कहैले तैयारे रहए तहिना बाजल-
“भाय साहैब, ऐ बातक जवाब पछाइत देब, पहिने दोसर सुनि लिअ।”
हुँहकारी भरैत बजलौं-
“बड़बढ़ियाँ बाजह।”
एकाएक जेना गोपीलालक चेहराक रंग उतरए लगल। जेना ट्यूवेल वा बोरिंगक पाइप धरतीमे गाड़ैकाल तर मुहेँ सरसराइतो आ केतौ-केतौ ठमैकतो बढ़ैए तहिना गोपीलालक मन सेहो अपन बेमारी दिस बढ़ए लगल। बाजल-
“भाय साहैब, तीन सालसँ जहिना दरमाहा बेसी भेल तहिना दुनू परानी तेना रोगा गेलौं जे खरचे बेसिया गेल। मुदा संतोख अछि जे कर्जा-बर्जा नइ होइए, कहुना काज ससारैत चलै छी।”
बजलौं-
“यएह ने भेल तोरा सन काबिल लोकक काज।”
‘काबिल’ सुनि जेना गोपीलालक कबिलैती घोंसरए लगलै तहिना बाजल-
“भाय साहैब, दरमाहा लोभे नोकरी नइ छोड़ै छी, तीन सालसँ दवाइयो चलैए आ ड्यूटियो करै छी। मघारिमे केहेन शीतलहरी भेल से ते देखले अछि। सात दिनक ड्यूटी एनएचपर भऽ गेल। तेहेन ठंढी लागल जे जान बँचब कठिन भऽ गेल। तखन पटना गेलौं, ओतुके इलाजसँ अखनो जीबै छी।”
बजलौं-
“बेटाकेँ किए ने नोकरी दऽ दइ छहक?”
गोपीलाल बाजल-
“तीनटा बेटा अछि। भैयारीमे हम जेठ छेलिऐ तँए बाबू हमरे नोकरी देलैन आ हमहूँ भाय सभकेँ परिवार ठाढ़ कऽ देलिऐ।”
बजलौं-
“ई की कोनो चोरौल बात अछि।”
‘चोरौल बात’ सुनि जेना गोपीलाल हिया हारि देलक तहिना बाजल-
“बाबूक अमलदारीमे चारू भाँइ एकठाम छेलौं, तँए बँटवारामे कोनो राहु-केतु नइ लागल। मुदा अपन तीनू बेटा भीन अछि! अखन काजुल छी तखन तँ कियो देखते ने अछि आ काज छुटलापर के देखत।”
वजनदार विचार गोपीलालक बुझि पड़ल। मुदा जँ कहीं नोकरीक बिच्चेमे मरि गेल तखन तीनू बेटाक बीच की हएत? बजलौं-
“नीक हेतह जे अपना जीविते तय-तसफिया कऽ लेबह।”
गोपीलाल बाजल-
“तही ओझरीमे तेना ओझरा गेल छी जे किछु फुरबे ने करैए।”
◌
शब्द संख्या : 2091, तिथि : 12 नवम्बर 2017
[1] भोजपुरवाली, सुपौलवाली
[2] छुतहा रोगक माने संक्रामक रोग।
Subscribe to: Post Comments (Atom)


text:
नयी दिल्ली । प्रधानमंत्री मनमोहन सिंह देश क विमान आ पोत परिवहन कए पैघ छलांग देबाक तैयारी क लेलथि अछि। अगिला वित्त वर्ष क लक्ष्य तय कए देल जेकर मुताबिक करीब एकटा लाख करोड़ टका क लागत स अंतरराष्ट्रिय, राष्ट्रिय आ छोट स्तर क 60टा नव हवाई अड्डा क निर्माण कैल जाएत। प्रधानमंत्री कार्यालय क सूत्र क अनुसार अगिला छह मास मे सार्वजनिक आ निजी हिस्सेदारी क एक लाख करोड़ टका स बेसी क परियोजना क निर्माण शुरु भ जाएत। 50टा छोट हवाई अड्डा बिहार, आंध्र प्रदेश, झारखंड, पंजाब, उत्तर प्रदेश, अरूणाचल प्रदेश, असम, मध्य प्रदेश, ओडिशा आ राजस्थान मे बनत। एहि छोट हवाई अड्डा क निर्माण स घरेलू विमानन सेवा मे क्रांति आउत आओर देश क कईटा एहन शहर विमान सेवा स जुड़ जाएत जे एखन तक भूतल परिवहन पर निर्भर छल। बिहार मे मुजफ्फरपुर, छपरा आ सासाराम सन शहर मे इ नव हवाई अड्डा बनत। उत्तर प्रदेश मे आगरा, इलाहाबाद, मुरादाबाद, मेरठ, अलीगढ, मुजफ्फरनगर, बिजनौर आ आजमगढ जखन कि झारखंड मे धनबाद, बोकारो आ हजारीबाग मे सेहो हवाई अड्डा क निर्माण होएत।
प्रधानमंत्री ढांचागत विकास क लक्ष्य तय करबा लेल उच्च स्तरीय बैसार बजेने छलाह जाहि मे वित्त पी चिदम्बरम क अलावा योजना आयोग क उपाध्यक्ष मोंटेक सिंह अहलूवालिया आ ढांचागत विकास स जुडल मंत्रालय जेना बिजली, कोयला, रेलवे, सड़क आओर जहाजरानी आ नागरिक उड्डयन मंत्रालय क मंत्री आ सचिव कए बजाउल गेल छल। बैसार मे विमानन क्षेत्र लेल महत्वाकांक्षी लक्ष्य तय करैत भुवनेश्वर आ इम्फाल मे दूटा नव अंतरराष्ट्रिय हवाई अड्डा आ कम लागत क 50टा छोट हवाई अड्डा क निर्माण एहि वित्त वर्ष मे करेबाक संकल्प लेल गेल। आठटा नव हवाई अड्डा सार्वजनिक आ निजी हिस्सेदारी क मॉडल पर बनाउल जाएत। एहि माडल पर दूटा बंदरगाह क निर्माण सेहो 2013-14 मे कराउल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
मुजफ्फरपुर, छपरा आ सासाराम मे बनत नव एयरपोर्ट
नयी दिल्ली । प्रधानमंत्री मनमोहन सिंह देश क विमान आ पोत परिवहन कए पैघ छलांग देबाक तैयारी क लेलथि अछि। अगिला वित्त वर्ष क लक्ष्य तय कए देल जेकर मुताबिक करीब एकटा लाख करोड़ टका क लागत स अंतरराष्ट्रिय, राष्ट्रिय आ छोट स्तर क 60टा नव हवाई अड्डा क निर्माण कैल जाएत। प्रधानमंत्री कार्यालय क सूत्र क अनुसार अगिला छह मास मे सार्वजनिक आ निजी हिस्सेदारी क एक लाख करोड़ टका स बेसी क परियोजना क निर्माण शुरु भ जाएत। 50टा छोट हवाई अड्डा बिहार, आंध्र प्रदेश, झारखंड, पंजाब, उत्तर प्रदेश, अरूणाचल प्रदेश, असम, मध्य प्रदेश, ओडिशा आ राजस्थान मे बनत। एहि छोट हवाई अड्डा क निर्माण स घरेलू विमानन सेवा मे क्रांति आउत आओर देश क कईटा एहन शहर विमान सेवा स जुड़ जाएत जे एखन तक भूतल परिवहन पर निर्भर छल। बिहार मे मुजफ्फरपुर, छपरा आ सासाराम सन शहर मे इ नव हवाई अड्डा बनत। उत्तर प्रदेश मे आगरा, इलाहाबाद, मुरादाबाद, मेरठ, अलीगढ, मुजफ्फरनगर, बिजनौर आ आजमगढ जखन कि झारखंड मे धनबाद, बोकारो आ हजारीबाग मे सेहो हवाई अड्डा क निर्माण होएत।


text:
बिहार सरकार एकटा नीक काज करय जा रहल अछि. अगर केंद्र सरकार के सहयोग मिलल त एकर नीक परिणाम मिल सकैत अछि. सरकार के कोशिश अछि जे नरेगा ( राष्ट्रीय ग्रामीण रोजगार गारंटी योजना ) सं पढ़ल-लिखल कार्डधारी के निरक्षर लोक के पढ़ाबय के जिम्मेदारी देल जाए. एहि योजना मे शिक्षित कार्डधारी के साल मे कम सं कम एक सय दिन पढ़ाबय के काज देल जाएत. एहि मे हुनका कम सं कम दस लोक के साक्षर बनाबय के होतन्हि.
अगर ई योजना के केंद्र सं मंजूरी मिलैत अछि त राज्य के लेल एकटा क्रांतिकारी कदम साबित भ सकैत अछि. जेहि राज्य मे करीब आधा लोक निरक्षर... अनपढ़ होए... ओतए सरकार के एहि कदम सं एकटा बड़का बदलाव आबि सकैत अछि. करोड़ों निरक्षर साक्षर बनि सकताह. पढ़ला-लिखला सं हुनकर जीवन मे बड़का बदलाव आबि सकैत अछि. संगहि संग राज्य सं होए वाला पलायन सेहो रुकत. किएक त पढ़ल-लिखल लोक के नरेगा सं पढ़ाबय के काज निलतन्हि. ओ एम्हर-ओम्हर टहलय के जगह पढ़ाबय के काज करताह. समाज मे मास्टर साहेब कहलएताह. समाज के जागरूक करताह. आब त नरेगा सं मिलय वाला रोज के पाई सेहो 89 रुपया सं बढ़ाकए 102 रुपया करि देल गेल अछि.
अगर एकटा अनुमान लs कs चलय जाए सं बिहार मे अखन एक करोड़ सत्तर लाख लोक एकदम सं निरक्षर छथिन्ह. अगर एकटा कार्डधारी के दस टा निरक्षर के पढ़ाबय के काज मिलतन्हि त ओहि हिसाब सं हिनका सभ के पढ़ाबय लेल करीब 17 लाख कार्डधारी चाही. आब अहां सोचि सकय छी जे एहि सं राज्य के करीब 17 लाख बेरोजगार युवक के काज मिलतन्हि. जक हुनका गामे-घर मे काज मिलतन्हि त फेर किएक जएताह दिल्ली... पंजाब ?
नीतीशजी जेना बिहार मे पंचायत चुनाव मे महिला के पचास प्रतिशत आरक्षण द एकटा नव काज कएलाह. ओ बिहार के लेल एकटा ऐतिहासिक कदम छल. ओहिना ई कदम क्रांतिकारी साबित भS सकैत अछि. जेना महिला आरक्षण के बिहार के कदम के केंद्र सेहो अपनएलक… एहि मे कोनो संदेह नहि जे अगर बिहार मे ई सफल रहत त केंद्र सरकार सेहो एहि कदम के दोसर राज्य मे सेहो लागू करत. नीतीशजी के एहि काज के रूप द रहल छथिन्ह हुनकर ग्रामीण विकास मंत्री भगवान सिंह कुशवाहा. उम्मीद अछि हिनका लोक के पूरा समर्थन मिलतन्हि. आओर एहि के लेल लोक के आगां सेहो अएबाक चाही.


text:
दरभंगा। मैथिली फिल्म क स्वर्ण जयंती (50 साल) वर्ष क उपलक्ष्य पर दरभंगा फिल्म क्लब 02 -03 फरवरी कए पहिल दरभंगा अंतरराष्ट्रीय फिल्म फेस्टिवल क आयोजन करि रहल अछि। जगदीश चंद्र बोस दरभंगा अंतरराष्ट्रीय फिल्म फेस्टिवल क मुख्य आकर्षण होएत। एकर संगहि कईटा आओर फीचर फिल्म, लघु फिल्म आ वित्तचित्र क प्रदर्शन होएत। एहि मे मिथिला क लोक मैथिली क संगहि कईटा अन्य् भाषाक फिल्म सेहो देख सकताह, जाहि मे पांच टा विदेशी फिल्म सेहो शामिल अछि। दरभंगा अंतरराष्ट्रीय फिल्म फेस्टिवल मे जाहि फिल्म क प्रदर्शन होएत ओकर अंतिम सूची जारी क देल गेल अछि। ज्ञात हुए जे मिथिला क धरती पर इ दोसर फिल्मम महोत्सरव होएत। एहि स पूर्व दरभंगा मे किछु साल पहिने बाल फिल्मे महोत्सवक आयोजन भ चुकल अछि।
पहिल दरभंगा अंतरराष्ट्रीय फिल्म फेस्टिवल क आयोजन लक्ष्मीविलास पैलेस (कामेश्वर सिंह दरभंगा संस्कृत विश्वविद्यालय) क एतिहासिक दरबार हॉल मे होएत। आयोजनकर्ता सबहक कहब अछि जे मैथिली फिल्म क संगहि एहि धरती पर बनल अन्य) भाषाक फ़िल्म सबहक मिथिला क संस्कृति कए संरक्षण आ संबर्धन मे महत्वहपूर्ण योगदान रहल अछि। एहि अंतरराष्ट्रीय फिल्म फेस्टिवल क आयोजन स मिथिला क्षेत्र मे सिनेमा आ वित्त्चित्र क निर्माण आ प्रदर्शन कए गति भेटत।
फिल्म फेस्टिवल क कोर कमेटी क सदस्यल मेराज सिद्दीकी एहि संबंध मे जानकारी दैत कहला जे दरभंगा फिल्म क्लब एहि आयोजन क माध्याम स मैथिली सिनेमा आ विश्व मे पसरल क्षेत्रीय सिनेमा क बीच एकटा सेतु क काज करत। दोसर शब्द मे कहल जाए त एहि आयोजन स दरभंगा फिल्मथ जगत मे एकटा प्रमुख स्थलक रूप मे उभरत आ एहि ठाम फिल्मे क लेल काज क वातावरण तैयार भ सकत। दरभंगा अंतरराष्ट्रीय फिल्म उत्सव स मिथिला दिस फिल्म उद्योग क ध्याटन आकृष्टल होएत आ राष्ट्रीय आ अंतरराष्ट्रीय फिल्म उद्योग स मिथिला आ मैथिली क जुडाव संभव भ सकत।
ओ कहला जे कहबा लेल मैथिलि सिनेमा 50 साल क सफर तय क लेक मुदा एखनो इ डेगा-डेगी चलबाक प्रयास क रहल अछि, तेकर कारण अछि जे एकरा सरोकारी व्यावसायिक बनेबाक लेल सरकारी स्तर स कोनो पहल नहि भ सकल अछि। दरभंगा मे भ रहल एहि अंतरराष्ट्रीय फिल्म उत्सव स मैथिली सिनेमा कए नव पहचान भेट सकत।
दरभंगा अंतरराष्ट्रीय फिल्म उत्सव मे विदेशी फिल्म क संबंध मे ओ कहला जे ज़ाहिर अछि दरभंगा अंतरराष्ट्रीय फिल्म उत्सव क दौरान दुनिया भरि क अलग अलग भाषा क फ़िल्म क प्रदर्शन होएत। ओ कहला जे एहि आयोजनक दौरान केवल फिल्मल देखबाक मौका नहि भेटत बल्कि एहि फिल्मल स जुडल लोक सब स सीधा संवाद करबाक मौका सेहो भेट सकत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
घाना
घाना गणराज्य पश्चिम अफ्रीकामे स्थित एक देश छी। एकर सीमा पश्चिममे आइभोरी कोस्ट, उत्तरमे बुर्किना फासो, पूर्वमे टोगो आ दक्षिणमे गिनी कऽ खाडी सँ मिलैत अछी । घाना शब्द क अर्थ "लडाकू " होएत अछि।
गोल्ड कोस्ट १९५७ मे यूनाइटेड किंगडम सँ स्वतन्त्रता हासिल करै वाला पहिल उप सहारा अफ्रीकी राष्ट्र बनल । प्राचीन साम्राज्य घाना, जेकर विस्तार एक समय पूरे पश्चिम अफ्रीकामे छल , नाम पर नया देशक नाम घाना रखाल गेल । घाना अनेक अन्तरराष्ट्रीय संगठनका सदस्य छी, जहिमे राष्ट्रमंडल, पश्चिम अफ्रीकी राज्य क आर्थिक सामुदायिक, अफ्रीकी सङ्घ आ संयुक्त राष्ट्र शामिल अछि।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- घाना आधिकारिक वेबसाइट
- घाना की संसद आधिकारिक साइट
- संस्कृति पर राष्ट्रीय आयोग आधिकारिक साइट
- चीफ ऑफ राज्य और मंत्रिमंडल के सदस्य


text:
नालंदा विश्वविद्यालयक लेल संसद मे बिल
नालंदा के पुरान वैभव एक बेर फेर लोक से सामने आएत. नालंदा विश्वविद्यालय एक बेर फेर दुनिया के सर्वश्रेष्ठ शिक्षा संस्थान बनत. एहि के लेल संसद के मानसून सत्र मे एकटा विधेयक लाएल जाएत. दिल्ली मे प्रधानमंत्री के अध्यक्षता मे भेल मंत्रिमंडलक बैठक मे एहि बारे मे फैसला लेल गेल. नालंदा विश्वविद्यालय के फेर सं बनाबय मे करीब 1005 करोड़ रुपया खर्च होएत...एहि के लेल दिल्ली मे एकटा प्रोजेक्ट ऑफिस बनाएल जाएत... जे संसद मे विधेयक के पास होएतहि काज करनाए शुरू करि देत.
एहि विश्वविद्यालय के बनाबय के मुद्दा पर फैसला पिछला साल पूर्वी एशियाई देशक सम्मेलन मे भेल छल...आओर सभ देश एकरा बनाबय मे सहयोग करत... मुदा भारत मेजबान होए के कारण कनि बेसि खर्च करत. विशेष अनुदान के रूप मे योजना आयोग 50 करोड़ रुपया दओ देलक अछि. एहि विश्वविद्यालय मे बौद्ध अध्ययन... दर्शन शास्त्र ... धर्म... इतिहास... अंतरराष्ट्रीय संबंध एवं शांति... प्रबंधन..भाषा...साहित्य आओर पर्यावरण विषयक फैकल्टी रहत...
प्रोजेक्ट ऑफिस भने दिल्ली मे रहत मुदा विश्वविद्यालय नालंदा मे बनत... एकरा लेल शुरुआती तौर पर 500 एकड़ जमीन के अधिग्रहण भ चुकल अछि... 500 एकड़ जमीन के आओर कएल जाएत. एहि सं नालंदा के आसपासक लोक के फायदा सेहो होएतन्हि. पर्यटन के बढ़ावा मिलत. इंफ्रास्ट्रक्चर के बढ़ावा मिलत... लोक के नवका रोजगार मिलत.
हमर ईमेल:-hellomithilaa@gmail.com
Subscribe to: Post Comments (Atom)


text:
पटना । राजधानी मे प्रस्तावित अंतरराष्ट्रीय स्तर क संग्रहालय मे आर्यभट्ट, चाणक्य आ नालंदा महाविहार स जुडल गैलरी सेहो बनत। मुख्यमंत्री नीतीश कुमार एकर निर्माण स संबंधित उच्चस्तरीय बैठक मे इ गप कहलाह। मुख्यमंत्री मुख्य सचिव अनूप मुखर्जी कए निर्देश देलथि जे ओ संग्रहालय निर्माण क लेल चयनित अधिकारीक एकटा स्टैंडिंग कमेटी गठित करथि। मुख्यमंत्री क अनुसार एहि कमेटी क संग कंसल्टेंट क बैसार हुए। इ एहि लेल सेहो जरूरी अछि जे कोनो एहन गप या सुझाव छूट नहि जाये, जे संग्रहालय क लेल महत्वपूर्ण अछि। संग्रहालय निर्माण लेल भेल एहि बैसार मे कला संस्कृति मंत्री सुखदा पांडेय आ कंसल्टेंट लार्ड कल्चर रिसोर्सेज क अध्यक्ष बैरी लार्ड आ हुनकर सहयोगी सेहो उपस्थित छलथि। बैसार मे कंसल्टेंट कंपनी क दिस स एकटा पावर प्वाइंट प्रिजेंटेशन सेहो देल गेल। मुख्यमंत्री कहला जे प्रस्तावित संग्रहालय मे बिहार स संबंधित इतिहास, ज्ञान-विज्ञान आ अध्यात्म क संग संग बिहार स संबंधित सब विषय कए जगह देल जाए। पावर प्वाइंट प्रस्तुति मे पाटलिपुत्र स पटना तक क इतिहास, बौद्ध, महावीर, अशोक आ चंद्रगुप्त काल क सांस्कृतिक, सामाजिक आ धार्मिक इतिहास क चर्चा कैल गेल। कंसल्टेंट इ सेहो देखेलथि जे संग्रहालय मे कलाकृति कए कोन प्रकार स राखबाक व्यवस्था होएत!
-
विदेह वा मिथिला सँ जुड़ल गैलरी सेहो बनबाक चाही ।
“निमि वा नेमि विदेह” केँ अष्टांग आयुर्वेद मे सँ एक अंग “शालाक्य तंत्र” केर प्रणेता कहल गेल अछि , ठीक ओहिना जेना कि “जॉन डाल्टन” केँ “फादर ऑफ एटम” कहल जाइछ । शालाक्य तंत्र मे आधुनिक ENT (Ear, Nose, Throat), Opthalmology (Eye)आ Brain समाहित अछि ।
-
विदेह वा मिथिला सँ जुड़ल गैलरी सेहो बनबाक चाही ।
“निमि वा नेमि विदेह” केँ अष्टांग आयुर्वेद मे सँ एक अंग “शालाक्य तंत्र” केर प्रणेता कहल गेल अछि , ठीक ओहिना जेना कि “जॉन डाल्टन” केँ “फादर ऑफ एटम” कहल जाइछ । शालाक्य तंत्र मे आधुनिक ENT (Ear, Nose, Throat), Opthalmology (Eye)आ Brain समाहित अछि ।
प्रशिद्ध आयुर्वेदिक ग्रण्थ “भावप्रकाश” मिथिले मे लीखल गेल अछि कारण एक ठाम सन्दर्भ आयल अछि “॰॰॰॰॰॰॰॰ पेड़ुकिया इति लोके प्रशिद्धः” । “पेड़ुकिया पिड़िकिया” नाम मिथिले मे प्रचलित अछि, बाकी बिहार व यू॰ पी॰ मे एकरा “गुजिया” कहल जाइत छै ।
बाकी बहुत रास तथ्य तऽ अपने लोकनि केँ बुझले अछि ।
-
संग्रहालयक उपरोक्त विवरण सँ बुझि पड़ैत अछि जे बिहार माने मात्र मगध !!!!!!!!!!!!!!!!!!!
Comments are closed.


text:
सर्वप्रथम आचार्य रामचन्द्र शुक्ल द्वारा लिखित ‘हिन्दी साहित्य का इतिहास’ (संवत1986) पर चर्चा कएल जाए ! एहि पुस्तक क वीरगाथाकाल अध्याय मे विद्यापति क चर्चा मुख्यतः दू ठाम अछि ! ‘अपभ्रंश काव्य‘ मे अपभ्रंश साहित्य मे प्रयुक्त छंद आ उदीयमान भाषा क वैशिष्टय क जानकारी अछि !
दोसर ठाम अछि ‘वीरगाथा काल‘ मे ‘फुटकल रचनाऐं‘ मे अंकित टिप्पणी ! एहि ठाम आलोचकक प्रथम उददेश्य अछि मैथिली भाषा के अधीनस्थताक घोषणा ! ताहि दुआरे सर्वप्रथम हिन्दी साहित्यक विस्तार मे मैथिली आ विद्यापति क सम्मिलित क लेल जाइत अछि ! तत्पश्चात विद्यापति काव्यक विषय मे लेखक तीन-चारि टा मोट बात कहैत छथिन्ह...
1 कवि क अधिकांश पद श्रृंगारिक अछि,जाहि मे नायक नायिका राधा-कृष्ण छथि !
2 एहि पद क रचना संभवतः जयदेव क गीत काव्य क अनुकरण पर कएल गेल अछि !
3 पदावली क मूल दृष्टि श्रृंगारिक अछि,एहि पर आध्यात्मिकता या भक्ति क आवरण देनए ठीक नहि !
आचार्य शुक्लक आलोचना क एहि एकांगिता क मुख्य कारण अछि, हुनकर प्रबन्ध क प्रति विशेष आग्रह ! एहि आग्रह क निहितार्थ अछि तुलसी आ जायसी क बड़का कवि सिद्ध केनए ! संदर्भित कवि नमहर कवि छथि, मुदा आलोचक क
कमजोरी विद्यापति आ कबीर के जबर्दस्ती कमतर करए मे स्पष्ट अछि ! अपभंश काव्य आ विद्यापति पदावली के सम्बन्ध मे हुनकर कम जानकारी सेहो आलोचना के प्रभावित करैत अछि ! अंतिम कारण अछि अवधी आ ब्रजभाषा क काव्य क प्रति आलोचक क अतिरिक्त स्नेह आ आग्रह !
शुक्ल जी ’लोकमंगल‘ क एकटा खास काव्य दृष्टि के प्रति आग्रही छथि ! अतः हुनकर समस्त लेखन क एकटा खास रंग अछि ! एहि लेखन मे विद्यापति आ कबीर क एकटा सीमित स्थान अछि ! एहि लेखन क कमजोरी पर सबसँ धारदार आक्रमण आचार्य हजारी प्रसाद द्वारा भेल !
द्विवेदी जीक लेखन पर शांति निकेतन आ गुरूदेवक विचार क विशेष प्रभाव अछि, ताहि दुआरे हिनकर प्रारंभिक लेखन मे विद्यापति काव्य के समझए - बूझए क दिशा मे गंभीर प्रयास क चिह्न भेटाइत अछि ! ’सूरसाहित्य‘ मे जयदेव, विद्यापति, चण्डीदास आ सूरदासक राधा क तुलना कएल गेल अछि ! राधाक विलास-कलामयी, किशोरी, वयःसन्धिसुषमा, अर्द्धोद्भिन्न उरोज पर द्विवेदी जी मोहित होइत छथि ! मुदा ई लेखन विद्यापति पदावली क केन्द्रीय भावक दिश कोनो संकेत नहि करैत छैक !
लेखकक उद्देश्य अछि सूर साहित्यक महत्वक उद्घाटन ! प्रसंगवश लेखक किछु बांग्ला लेखक क चर्चा करैत छथि ! रवीन्द्र नाथक एकटा महत्वपूर्ण उद्धरण अछि ”विद्यापति क राधा मे प्रेमक तुलना मे विलाश बेशी अछि, एहि मे गम्भीरताक अटल धैर्य नहि ! एहि मे मात्र नवानुरागक उद्भ्रान्त लीला आ चांचल्य अछि ! विद्यापतिक राधा नवीना छथि, नवक्स्फुटा छथि ! “ई राधा महिमा एकटा बांग्ला लेखक दीनेश बाबू सेहो गाबैत छथि” विद्यापति वर्णित राधिका एकाधिक चित्रपट क समष्टि अछि !
जयदेवक राधा सदृश एहि मे शरीरक भाग ज्यादा आ हृदयक भाग कम अछि !
विद्यापति क राधा अत्यन्त सरला अछि ,अत्यन्त अनभिज्ञा ! द्विवेदी जीक उपरोक्त लेखन शुक्ल जीक विद्यापति सम्बन्धी मान्यता मे कोनो परिवर्तन करबाक प्रयास नहि करैत अछि ! हिनकर परवर्ती लेखन शुक्लवादी मान्यताक पोषण करैत अछि ! कबीर आ इतिहास सम्बन्धी मान्यताक सम्बन्ध मे हिनकर जोश विद्यापतिक सम्बन्ध मे अनुपस्थित अछि, यद्यपि ई विद्यापतिक कविता आ व्यक्तित्वक बेहतर जानकार छथि ! इतिहास सम्बन्धी हिनकर पोथी ‘हिंदी साहित्य:उद्भव और विकास‘ मे कीर्तिलता पर दू पृष्ठ अछि आ पदावली पर मात्र चारि पांति ! ई स्पष्ट करैत अछि जे लेखक क मंतव्य की अछि !
सगुण भक्ति परंपराक आख्यान क बीच मे विद्यापतिक झूठफूसिया चर्चा सँ खानापूरी कएल गेल अछि ! लेखक विद्यापति कें सिद्धवाक् कवि कहैत छथिन्ह आ पदावली मे वर्णित अपूर्व कृष्णलीलाक संकेत दैत छथिन्ह ! भावक सांद्रता आ अभिव्यक्तिक प्रेषणीयताक स्वीकारैत लेखक ई टिप्पणी देनए आवश्यक बूझैत अछि कि एहि परंपरा क प्रभाव संभवतः ब्रजभाषा काव्य परंपरा पर किछु नहि पड़ल !
एकटा बात विचारनीय अछि द्विवेदी जी सन कद्दावर आलोचक तक शुक्लवादी मान्यता क विरोध नहि क सकल ! एकर की कारण ? द्विवेदी जी कतिपय प्रसंग मे शुक्ल जी सँ पंगा ल लेने छलाह, ताहि दुआरे ओ विद्यापति पदावली क सम्बन्ध मे यथेष्ठ ध्यान नहि देलाह ! अवधी आ ब्रजभाषा काव्य परम्पराक प्रति तुलनात्मक स्नेह सेहो हिनका एहि दायित्व सँ वंचित कएलक ! एहि बीच मे अन्य रचनाकारक टिप्पणी सब आबैत रहल ! राम कुमार वर्माक एकाक्षी दृष्टि मे विद्यापति काव्य मे आंतरिक सौंदर्य क अपेक्षा बाह्य सौंदर्य क प्रधानता अछि !
स्वातंत्रयोत्तर परिदृश्य मे विद्यापति क सम्बन्ध मे बेहतर समझ विकसित भेल ! राम विलास शर्मा विद्यापति काव्य के सम्बन्ध मे कम जानकारीक बावजूद ई बात बूझि सकलाह कि ओ नवजागरणक अग्रदूत छलाह ! तहिना राम स्वरूप चतुर्वेदी अपन ग्रंथ ‘हिंदी साहित्य और संवेदना का विकास ’ मे शुक्ल जी द्वारा प्रतिपादित लौकिक आ आध्यात्मिक फांस के काटि पाबैत छथि !
आचार्य शुक्ल एहि ठाम ओहि अनुभव तक नहि पहुँचैत छथि कि पदावली अपन श्रृंगारिक भावनाक साथ वास्तव मे ऐहिक अछि आ तन्मयता क गंभीर अनुभूति ओकरा आध्यात्मिक स्तर पर रूपांतरित करैत अछि ......
काम भाव आ शरीरक सौंदर्य हुनका ओहि ठाम उत्सव रूप मे अछि ! ताहि दुआरे ई चिर परिचित होइतहुॅ चिर नवीन अछि ! ई चतुर्वेदी जीक ईमानदारी छल कि हुनका पदावली मे सद्यःनवीनता क गंध मिल ! मुदा लेखक अवांछित संक्षिप्तता मे अपन काज चलाबैत अछि ! ई पुस्तक त मानि के चलैत छैक जे रचना काशी आ आलोचना प्रयाग मे होइत छैक !
शिव प्रसाद सिंह हिंदी आलोचनाक एहि एकांगिता के नीक जँका चिन्हैत छथि ! अपन पुस्तक ’विद्यापति‘ मे ओ विद्यापति आ पदावली क सौन्दर्य के काव्यशास्त्रीय दृष्टिकोण सँ देखैत छथि ! ओ विद्यापति के अपरूपक कवि मानैत छथि !
“सौन्दर्य हुनकर दर्शन अछि आ सौन्दर्य हुनकर जीवन दृष्टि ! एहि सौन्दर्य के ओ नानाविधि देखलाह, आ कुशल मणिकारक तरह चुनलाह, सजा के, सँवारि के आलोकित कएलथि” एहि सौन्दर्य क विश्वव्यापी रूपक ओ परख करैत छथि आ जायसी क ग्रंथ ’पद्मावत‘ सँ पदावलीक सौन्दर्यक तुलना करैत अछि ! पद्मावतीक दिव्य स्पर्श सँ सभ वस्तु अभिनव सौन्दर्य धारण करैत अछि ! लेखक मानैत अछि कि विद्यापति क राधा क अपरूप सेहो ई पारस अछि ! हुनकर अभिमत अछि “आश्चर्य होइत अछि जे जायसी सँ सौ वर्ष पूर्व विद्यापति जाहि पारस रूप क चित्रण कएल, ओहि पर ककरो ध्यान नहि गेल, एकरा विद्यापतिक अभाग्य कहल जाए”
डॉ0 सिंहक अवलोकन विन्दु प्रशंसनीय अछि, मुदा ई अभाग्य त हिन्दी आलोचनाक अछि, विद्यापतिक नहि ! मैनेजर पांडेय अपन पोथी ’भक्ति आंदोलन और सूरदास का काव्य’ मे विद्यापति पर किछु चर्चा करैत छथि ! पुस्तकक शीर्षक सँ स्पष्ट अछि जे विद्यापति नामक सीढ़ी क प्रयोग केवल सूरदास तक जएबाक लेल कएल गेल अछि ! तथापि एहि किताब मे गीतिकाव्य आ विद्यापतिक सम्बन्ध मे किछु महत्वपूर्ण जानकारी अछि !
लेखक कहैत छथिन्ह “विद्यापतिक पद मे सौंदर्य चेतनाक आलोक भावानुभूतिक तीव्रता घनत्व एवं व्यापकता आ लोकगीत तथा संगीतक आंतरिक सुसंगति अछि” लेखक विद्यापति आ सूरदास दूनू के भक्ति कवि मानैत हुनका जन संस्कृति क रचनाकार मानैत छथि !
विद्यापति आ हिन्दी आलोचना नामक ई निबन्ध एहि दृष्टि क मांग करैत अछि कि विद्यापति पर मौलिक दृष्टि सँ काज हो !
ई प्रश्न हिन्दी आ मैथिलीक नहि छैक, बल्कि समस्त भारतीय साहित्यक अछि ! विद्यापति सन मौलिक रचनाकार क जानबा-समझबाक लेल साधारण दृष्टि नहि आलोचनाक तत्वान्वेषी दृष्टि चाही .......
बड़का रचना क लेल बड़का रचनात्मक साहस आ बड़का ईमानदारी क आवश्यकता होइत छैक !
विद्यापति पदावलीक विषय मे इएह साहस स्पष्ट ढ़ंग सँ उजागर होइत अछि ! ‘दुखहि जनम भेल,दुखहि गमाओल ,सुख सपनहु नहि भेल’ ई पंक्ति विद्यापति पदावली मे निहित औदात्यक संकेत दैत अछि ! संपूर्ण मध्यकालीन काव्य मे दुखक अबाध स्वीकृति आ सुख के सपना मे अएबाक दारूण रूपक अनुपस्थित अछि ! हे आलोचकगण ! मध्यकालीन भारतक सामंती शासन आ समाजक वास्तविक रूप देखबाक साहस हो त विद्यापति पदावली फेर सँ पढ़बाक प्रयास करू !
ई सत्य अछि कि ओहि मे श्रृंगार रसक बेगवती धारा बहि रहल छैक ! आ किछु आलोचक ओहि मे स्नानहि के जीवन बूझ‘ लागैत छथिन्ह ! हमरा श्रृंगार रसक तीव्रता, गांभीर्य स्वीकार्य अछि ! श्रृंगार रस मे निहित एकाग्रता आ स्थायित्व अन्यत्र अनुपलब्ध अछि ! हमरा कहबाक मतलब अछि कि विद्यापति अपन श्रृंगार रसक कविता कहबाक लेल मैथिली मे रचना नहि केलाह ! तथापि विद्यापति पदावलीक कोनो आलोचक श्रृंगार मे भसबा आ फसबा सँ नहि बचलाह ! वयःसन्धिक नायिकाक ई लावण्य देखि की कविकुलगुरू रवीन्द्रनाथ आ की आचार्य हजारीप्रसाद द्विवेदी सभ गोटे मोहित छथि..
सैसव जोबन दुहु मिलि गेल !
स्रवनक पथ दुहु लोचन भेल !!
वचनक चातुरि लहु-लहु हास !
धरनिये चाँद कएल परगास !!
मुकुर हाथ लए करए सिंगार !
सखि पूछए कइसे सुरत-बिहार !!
निरजन उरज हेरत कत बेरि !
बिहुंसए अपन पयोधर हेरि !!
ताहि दुआरे गुरूदेव के विद्यापतिक राधिका परमनवीना बूझाइत छन्हि ! हे गुरूदेव हमर एहि भ्रांति के दूर करू कि ई राधिका पदावलीक विस्तृत आकाश मे प्रगल्भे किएक रहि जाइत छैक, ओकरा मे प्रौढ़ता किएक ने आबैत छैक ! अहाँ कहब जे प्रौढ़ राधाक रचना केनए कविक लक्ष्य नहि छल या राधाक प्रौढ़ताक एक दू टा कविता सुना देब ! हे गुरूदेव हमरा बताबू कि ओहि समय मे मिथिला यौवनोन्मत्त नारी सँ वंचित छल ?! विद्यापति त भरि जिनगी घूमिते रहलाह ! कि नेपाल, जौनपुर आ बंगाल तक मे हुनका प्रौढ़ दर्शन नहि भेल?, ओ स्वयं भरपूर जिनगी आ भरि उमरि जीलाह ! हुनका श्रृंगारक विविध रूप आ दशा के बतायत? हमर एहि ठाम तुच्छ आग्रह अछि कि अपन तमाम योग्यता आ जीवनानुभवक बावजूद ओ श्रृंगार रसक
क्षयोन्मुख प्रभाव के बूझलाह ! ताहि दुआरे एहि अंतरंग रसक आनन्द लइतहु, एकरा चरम लक्ष्य नहि बनेलाह !
विद्यापति चौदहम - पंदरहम शताब्दी मे छलाह ! संस्कृत काव्यशास्त्रक सब प्रमुख आचार्य एहि समय मे लिखि लेने छलाह आ मम्मटाचार्य विभिन्न असहमतिक बावजूद ‘साहित्यदर्पण’ मे व्यापक सहमति बनएबाक प्रयास केलाह ! विद्यापति एहि प्रयास सँ अवगत छलाह ! श्रृंगार रसक राजत्व के सम्बन्ध मे हुनका मन मे कोनो संशय नहि छल ! मुदा तत्कालीन लेखन मे व्याप्त रीतिवाद आ कादो मे पड़नए ओ उचित नहि बूझलाह ! हुनकर अवहट्ट आ मैथिलीक दिश प्रयाणक सबसँ महत्वपूर्ण कारण छल जनोन्मुख भाषा आ टटकापन के स्वीकार केनए ! अपन समयक बंजरपन के लक्ष्य करैत कवि कीर्तिलता मे कहैत छथि....
अक्खर रस बुज्झि निहार नहि कवि कुल भमि भिख्खरि भऊं !
मतलब ई जे अक्षर रसक मर्मज्ञ केयो नहि बचल, कवि सब घूमि घूमि के भीखमंगा भए गेलाह !
मिथिला अंचल मे नवविकसित भाषाक प्रति विद्यापतिक उत्सुकता आह्लादित आ चकित करैत अछि ! कीर्तिलता मे एकटा आन स्थान पर ओ कहैत छथि...
सक्कअ वाणी बुहअण भावइ पाइअ रस को मम्म न पावइ !
देसिल बयणा सब जन मिट्ठा,तें तैसन जंपउ अवहट्टा !!
मतलब ई जे संस्कृत के पंडिते नीक जँका बूझैत छथि, प्राकृत भाषाक रस केयो नहि पाबैत अछि ! देशी बोली सब के नीक लागैत अछि, ताहि दुआरे हम अवहट्ट बाजि रहल छी ! विद्यापति भाषा के संगहि समाजक नवीनता के सेहेा संकेत करैत छथिन्ह...
हिन्दू तुलुक मितल वास,
एकक धम्मे ओकाक हास !
कतहु बाँग,कतहु वेद
कतहु विसमिल कतहु छेद
कतहु ओझा कतहु खोजा
कतहु नकत कतहु रोज
कतहु तम्बारू कतहु कूजा
कतहु नीमाज कतहु पूजा
कतहु तुलुका बल कर
बाट जाएते बेगार धर !!
कीर्तिलता मे अवहट्ट के संगे मैथिलीक ई प्रयोग ओते आश्चर्य उत्पन्न नहि करैत अछि, जतेक आश्चर्य उत्पन्न करैत अछि विद्यापतिक नवीन सामाजिक स्थितिक प्रति सजगता ! हिंदी विद्वान अंबा दत्त पंत आ मैथिली - हिंदी के शताधिक विद्वान विद्यापति काव्य मे श्रृंगारक विभिन्न दशा के खोजि-खोजि बूड़िया गेलाह ! विद्यापति काव्यक नायिका के वक्षाकार देखि देखि के आलोचक सभ मस्त छथि ! ओ बैर अर्थात वदरीफल सँ बेलक यात्रा मे निर्वाण क रहल छथि !
पहिल बदरि कुच पुनरंग !
दिने दिने बाढय पिड़ए अनंग !!
से पुन भए गेल वीजक पीर !
अब कुच बाढ़ल सिरिफल जोर !!
माधव पेखल रमनि संधान !
घाटहि भेटल करत सिनान !!
सुखद अछि कि विद्यापतिकाव्य मे विद्वान लोकनि नारियल, टाभनेबो आ तरबूजा नहि खोजलाह, यदि ई सब फल हुनका मिलि जायत, तखन फेर आलोचक महोदयक आनन्द क कल्पना नहि कएल जा सकैत अछि ! मित्र गौरी शंकर चौधरी कहैत छथिन्ह
फल आ तरकारी मे संकर(हाईब्रिड) क कल्पना केनए विद्वान लोकनि बिसरि गेलाह, नहि त विद्यापति काव्यक असफलता पर दू-चारि टा पी0एच0डी0 आउर संभव छल !
कहबाक तात्पर्य ई जे श्रृंगारिक वर्णन मे ई सब परंपरा रूप मे आबि गेल ! उरोज, नितंब, कटि, जांघ, त्रिबलीक दर्शन कतहु कतहु परिस्थितिवश आ कतहु सायास भ गेल अछि; मुदा विद्यापतिक कवित्वक ई केन्द्रीय स्थल नहि अछि !
विद्यापति पर तत्कालीन काव्य परंपराक प्रभाव अछि ! ई समय अछि संस्कृत साहित्य मे अमरूक कृत ‘अमरूक शतक’, भर्तृहरि कृत‘श्रृंगारशतक’जयदेव कृत‘रतिमंजरी’ गोवर्द्धनाचार्यकृत’आर्यासप्तशती’‘श्रृंगारतिलक’(कालिदास)क अनुकरण क ! कवि लोकनि जी जान सँ शतक(सेंचुरी) बनएबा मे व्यस्त भ गेलाह ! ई समय छल काव्यरूप, छंद,भाव, भाषा सब क्षेत्र मे अनुकरणक ! संस्कृत साहित्य मे ई रचनात्मकताक दृष्टि सँ उल्लेखनीय समय नहि छल ! विद्यापतिक संस्कृत साहित्य पर सेहो ई प्रभाव देखल जाइत छैक !
कवि एहि सब प्रभावक अतिक्रमण अपन अवहट्ट आ मैथिली रचना मे करैत अछि ! व्यक्ति के अपन नाम केहन नीक लागए छैक, मुदा कवि विद्यापति अपन नाम सेहो लोकभाषा आ उच्चारण के तर्ज पर बदलि लैत छथि....
बालचंद विज्जावइ भासा दुहु नहिं लग्गइ दुज्जन हासा !
सो परमेसर सेहर सोहइ,इणिच्चइ णाअर मन मोहइ !!
उत्तर सामंतवादी भारत मे रहए वला विद्यापति अपन समय आ इतिहासक क्रूर गर्जन सँ व्यथित छलाह ! सामंती शासन के नजदीक सँ देखए वला विद्यापति तत्कालीन राजनीतिक नपुंसकताक बड्ड नीक जँका परखैत छथिन्ह ! राजदरबार मे रहए वला राजकवि राजा आ राजपरिवार क कमजोर नस पर कुशलतापूर्वक हाथ राखैत छथि ! हजारी प्रसाद द्विवेदी कीर्तिलता के विषय मे कहैत छथिन्ह “एहि मे इतिहास क कविदृष्ट जीवंत रूप अछि ! एहि मे ने काव्य के प्रति पक्षपात अछि ने इतिहासक उपेक्षा !”
जाहि विद्वान के तुलसीकृत रामचरितमानसक उत्तर काण्ड मे कलियुगक प्रताप देखाइत छैक, ओ कृपाक के कीर्तिलताक चित्रण देखि लेथु !
बिकाए आए राज मानुसकरी पीसि वर आगे आंग डगर
आनक तिलक आनका लाग पात्रहूतह परóीक वलआ माँग!
ब्राहमणक यज्ञोपवीत चांडाल का आ गल!
वेश्याह्नि पयोधरे जतिहि क ह्रदय चूर !
धन संचरे धोल हाथि हति बापर चूरि जाथि !
आवर्त्त विवर्त्त रोलहो नगर नहि नर समुद्दओ !!
यद्यपि ई जौनपुर नगर क वर्णन अछि, मुदा ऐतिहासिक प्रमाण अछि कि मिथिलाक स्थिति सेहो एहने छल ! एक अन्य स्थान पर विद्यापति जाति व्यवस्था मे विघटनक चिह्न देखि रहल छथिन्ह जति अजाति विवाह अधम उत्तम का पाँरक परिवर्तन के एते नजदीक सँ देखए वला धर्म आ दर्शन क स्थायित्व मे कते विश्वास करत ! मुदा, विद्यापतिक पदावली मे धर्म क उच्च कोटि क दर्शन होइत अछि !
किछु विद्वान विद्यापति रचनावली मे धर्म आ अध्यात्म खोजए वला क दिश लाठी ल के दौड़ए छथि ! आचार्य शुक्ल पदावली मे श्रृंगारिकता पर बल दैत, एकरा अनिवार्यतः ऐहिक घोषित करैत छथि ! ओ व्यंग्य करैत कहैत छथि “आइ-काल्हि आध्यात्मिकता क चश्मा सस्ता भ गेल छैक ! ओ पहिन के किछु लोग ’गीतगोविन्द‘ के साथहि पदावली मे आध्यात्मिक संकेत देखैत छथि ” शुक्ल जी पदावली के श्रृंगारिक साबित करए पर तूलि गेलाह ! मुदा परवर्ती आलोचना मे ई कहल गेल कि श्रृंगार भावना मे तन्मयताक गंभीर अनुभूति आध्यात्मिकता मे रूपांतरित भ जाइत छैक ! एहि सहमतिक बावजूद किछु लोग शुक्लजीक निष्कर्ष के नहि मानबा मे पाप बूझैत छथि !
एहने एकटा विद्वान छथि आदरनीय खगेन्द्र ठाकुर जी ! एक टा आलेख मे ओ कहैत छथिन्ह जे भक्ति भावना होइतहु ओ भक्ति आंदोलन के अंग नहि छथि ! हमरा ओहि तथाकथित आंदोलन सँ विद्यापति के जोड़बा मे कोनो रूचि नहि ! मुदा एकटा बात स्पष्ट अछि पदावली मे भक्ति भाव क अद्वितीय स्थल अछि ! विद्यापतिक धार्मिकता एहि माने मे अद्भुत अछि कि ओ कोनो संस्थानक लेखक नहि छथि ! एहि दृष्टि सँ हुनकर भक्ति भाव कोनो मठक ध्वजा ल के नहि चलैत अछि ! साम्प्रदायिकताक एहि अनुपस्थिति पर ध्यान नहि देल गेल ! राधा-कृष्ण के साथहि भगवान शंकर, पार्वती, गंगा आ भैरवीक ओ स्तुति करैत छथि ! ई धार्मिकता सब के साथ ल के चलए वला धार्मिक भावना अछि ! ई धार्मिकता धन-संपत्ति आ यशक लेल नहि छैक ! एकर मूल उद्देश्य अछि दुनिया सँ आसुरी वृत्ति क नाश.....
जय -जय भैरवि असुर भयाओनि, पशुपति भामिनि माया !
एहि कविता के आलोचक गण निरालाक प्रसिद्ध कविता ’राम की शक्ति पूजा‘ क ओहि अंश सँ तुलना करथि, जाहि मे भगवान राम क शक्ति पूजा सँ प्रसन्न भगवतीक उदय होइत अछि ! विद्यापतिक कविता धर्म के खाल जँका नहि ओढ़ैत अछि, ई भारतीय धर्म भावना के उच्च आदर्श के अनुकूल अछि ! हिन्दीक रीतिकालीन कविता जँका एकरा मे कोनो द्वयर्थकता नहि अछि ! रीति कविताक धार्मिकताक मूल मे अछि कविक विलास भावना मे छिपल अपराध भाव ! एहि डर सँ ओ भगवानक नाम लैत छथि ! एकटा कवि कहैत छथिन्ह यदि सूतरि जायत त कविता बूझब नहि त राधा कृष्ण क स्मरण एकटा बहाना अछि ! विद्यापति पदावली मे एहि द्वैधताक लेल कोनो स्थान नहि ! एहि मे भक्तक कातरता, ओकर दैन्य, आत्मसमर्पण आ अनन्य निष्ठा निहित अछि !
विद्यापति भक्ति या श्रृंगार दूनू भावना के प्रकृति के मुक्ताकाश मे देखैत छथिन्ह, ताहि दुआरे एहि मे मिथिलाक प्राकृतिक सुषमाक
अद्भुत दर्शन होइत अछि ! एहि अन्हार पीबए वला सूर्यक तेज सँ अन्यत्र परिचय नहि भेटत...
ए री मानिनि पलटि निहार ! अरून पिबए लागल अन्हार !
प्रेम आ माधुर्य मे डूबल प्रकृति कतहु सादृश्यमूलक अलंकार के रूप मे प्रकट होइत अछि, पहिल बदरि सम पुन नवरंग ! आ कतहु विम्ब क रूप मे जइसे डगमग नलिनि क नीर ! तइसे डगमग धनि क शरीर !!
वसंत गीतक सौन्दर्य त कोनो भारतीय भाषा मे नहि मिलत ! “नवल वसंत नवल मलयानिल मातल नव अलि कूल ”
एहि कविताक तुलना निरालाक सरस्वती वन्दना सँ करब तखन महाकवि विद्यापतिक मौलिकताक पता चलत ! पता नहि कोन आलोचक विद्यापति के अभिनव जयदेव कहने छल ! एहि सँ अधलाह उपमा आ उपनाम साहित्य जगत मे दोसर कोनो नहि देल गेल ! गीतगोविन्द मे जयदेव कहैत छथिन्ह...
यदि हरिस्मरणे सरसं मनो यदि विलासकलासु कुतूहलम् !
मधुरकोमलकान्तपदावलीं श्रृणु तदा जयदेवसरस्वतीम् !
अर्थात यदि हरि स्मरण मे मन सरस हो, यदि विलास-कला मे कुतूहल हो, तखन जयदेव क मधुर कोमल, कान्त पदावली के सुनु ! विद्यापति त अपन पदावली के सम्बन्ध मे कोनो एकरस घोषणा नहि कएलथि, तैयो विद्यापति के केवल श्रृंगार सँ जोड़नए विद्यापति के कमतर करए के प्रयास अछि ! विद्यापति के श्रृंगार आ भक्ति के कवि के रूप मे देखु, कोनो दिक्कत नहि, मुदा ओ साहित्य क वृहत्तर प्रयोजन के लs के चलैत छथिन्ह ! तखने विद्यापतिक कविता मे छितराएल विशाल दर्द के अनुभव क सकब ! राधाक प्रतीक्षा मिथिला के आम नारी वर्गक प्रतीक्षा अछि !
सामंतवाद पुरूष आ स्त्री के अलग - अलग संस्कार देलकए ! ओहि संस्कार मे नारीक लेल छलए अंतहीन प्रतीक्षा ! एहि प्रतीक्षारत नारी के कनैत - खीजैत आ स्वयं के मनाबए के कतेको चित्र सँ पदावली भरल अछि ! कखन हरब दुख मोर हे भोलानाथ ! पद मे दुखक विशाल व्यंजना अछि ! जन्म सँ मृत्यु तक दुखक सागर मे रहबाक तर्क विद्यापतिक नहि मिथिला के साधारण पुरूषक अछि ! ’दुखहि जनम भेल, दुखहि गमाओल‘क व्यंजना छह सौ साल बाद फेर एकटा कविक सकल, जकरा भारतीय साहित्य निराला नाम सँ जानैत अछि ! ’दुख ही जीवन की कथा रही‘ पर लट्टू साहित्यिक वर्ग विद्यापतिक अर्थगर्भित कविता के जेना सामान्य धार्मिक कोटि मे राखि बिसरि जाइत अछि ! ई एकटा सांस्कृतिक शर्म के विषय अछि !
संस्कृत काव्यशास्त्र मानैत अछि जे महान रचना मे अर्थ क स्वाभाविक बहुस्तरीयता होइत छैक ! अतः रचनाक शरीर सँ नहि ओकर आत्मा सँ केन्द्रीय संवेदनाक पहचान होएबाक चाही ! विद्यापति मे साहित्य आ शास्त्रक सब मान्यता एमहर ओमहर भ गेल अछि, एहि ठाम आलोचना क लोकतांत्रिकता देखाइत अछि ! जकरा जे मून हो लिख दे आ पी0एच0डी0 क डिग्री ल ले ! वाह रे विद्यापति ! आ वाह रे विद्यापतिक आलोचना...
ई लेख सर्वप्रथम मैथिली ऑनलाइन पाक्षिक 'विदेह' मे आलोचना विशेषांक मे प्रकाशित भेल ।
(साभार 'विदेह')


text:
देशभरि मे स्मार्टफोन यूजर्स केर संख्या लगातार बढ़ल जा रहल अछि. संगहि यूट्यूब पर यूजर्स केर संख्या मे बढ़ोतरी देखल जा रहल अछि. यूट्यूब पर मासिक लगभग 22.5 करोड़ एक्टिव यूजर्स अछि. गूगल एहि विषयक एक सर्वेक्षण केलक अछि जाहि मे भारत मे इंटरनेट इस्तेमाल केनिहार मे सं लगभग 85 प्रतिशत यूजर्स धरि यूट्यूब पहुंचि गेल अछि.
जनतब हो जे भारत मे यूट्यूब लॉन्च भेला एक दशक पूर होएबाक अवसर पर मुंबइ मे आयोजित एक कार्यक्रम मे यूट्यूबक वाइस प्रेसिडेंट राजन आनंदन कहलनि जे भारत पहिल वीडियो इंटरनेट कंटेंटबला देश अछि.
एतय वीडियो फ़ॉर्मेट मे कंटेट देखनिहार बेसी छथि. ओ उमीद जतओलनि जे साल 2020 धरि ऑनलाइन वीडियो यूजर्स केर कुल संख्या 500 मिलियन धरि जा सकैत अछि.
विदित हो जे मिथिमीडिया सेहो यूट्यूब पर उपस्थित अछि. अपने लोकनि चैनल subscribe करी.
ई मिथिमीडिया संपादन विभागक सदस्य छथि जे अपने लोकनि हेतु मातृभाषा मैथिली मे विभिन्न विषयक स्तरीय कंटेंट उपलब्ध करबैत छथि. मैथिली भाषाक प्रचार-प्रसार हेतु हमरा लोकनि अपने सं सहयोगक अपेक्षा रखैत छी. चलू संगे किछु डेग जे वेब पर मैथिली कें बेहतरी दिस ल' जाएत. मैथिली कंटेंट विषयक विशेष जनतब हेतु इमेल माध्यम सं सोझे संपर्क क' सकैत छी.